Lifan-Z/Chinese-poetries-txt huggingface dataset:
隆污非是莫端倪，瞢蹈觞深试汩齐。荆璞笑渠忘卫足，坞金何策赎然脐。悠悠塞上悲亡马，断断尸乡丛养鸡。可是世纷吾屑去，平生结习晚吹虀。
过眼纷纷更问为，幽人生死况能齐。海桑恐碍日车辙，宸极劣为天磨脐。臧谷君方堕书蠹，研桑我亦笑酰鸡。晚知战胜轻千乘，悔厌晨盐与暮虀。
行行十刻冒风沙，骤喜深堂放马挝。旋报阴云漏红日，共追佳节把黄花。多烦沽酒留元亮，莫漫移文调孟嘉。未竟笑谭人树醉，檐栖片月欲翻鸦。
吾家水豢惯秋春，谷饲栏栖又一新。友义何须换鹅帖，邻墙防有嗾獒人。眠沙泛渚期它日，问俗充庖戒未仁。酬我质剂当倍称，学书还复慰清真。
投老登龙借齿牙，可能病骥待挥挝。清篇久矣窥修月，谹论琅然听粲花。小却御屏书姓字，行当宣室拜亨嘉。恩章衮衮从天下，浓墨疏行砌乱鸦。
残年多病更衔哀，今日衰怀得好开。闻道场功因雨止，径缘老子犯寒来。下帘小炽萁炉火，煨芋聊持药玉杯。翻忆黄公酒垆夜，略无忧患娆灵台。
萑蒲无警南塘静，歉岁村讴鼓罢挝。更喜良宵共谭麈，几烦亲手剪灯花。酌无多酒仍余味，懒不吟诗政自嘉。蝶梦蘧蘧才一霎，邻鸡啼罢又啼鸦。
青奴白牯共幽情，鹭只鸥双自旧盟。家视子平如已死，世嗤张翰不求名。马牛见命从浮俗，螟蠃观傍得此生。千载渊明吾易地，心期端有不容声。
几时风色不飞沙，再遣斋鱼为客挝。尘里槐安空梦境，眼中优钵忽天花。玄谭正用蠲忧患，白饭胡宁当旨嘉。南去路贫同一笑，不忧攫肉有飞鸦。
君如绿耳抹流沙，躞蹀追风不待挝。缀葺曾童楚山竹，燕游行插曲江花。久烦凤诏搜奇逸，定复龙光叠宠嘉。叱咤即今凌笔阵，坐令楚幕集归鸦。
我似长松久卧沙，迄今谏鼓梦犹挝。倚消愁斛人如玉，欲近书签眼有花。投老无庸尚强聒，过君每肯具柔嘉。婪酣得饱行摩腹，不省饥号有莫鸦。
民情可但绝愁嗟，吏畏谁何等受挝。教谕久知风偃草，山行聊赋雪飞花。牛刀试用终称屈，凤诏缄春定拜嘉。稳上要津吾拭目，角犀冰峙鬓如鸦。
寒事峥嵘念解携，芳樽忆共拆红泥。邮筒空有诗相续，夫子东归我复西。剌剌掀林朔风驶，沈沈合雪晚云低。巴歌拟报阳春赠，未敢从人索品题。
君方总辔冒尘沙，我亦青灯未着花。县宰忧民暇黔突，道人有饭即为家。倦温村酿萁火暗，笑撚吟髭风帽斜。等有灞陵桥上兴，不妨频著小诗夸。
我方獭髓疗蜂腰，渠自才华盖代豪。州掾聊容养文豹，玉音催去踏金鳌。联芳君亦花封最，双峙人推玉笋高。看即提衡霄汉上，得无交口话啼号。
峰顶留云一鹫骞，山腰涵碧老蛟蟠。鹍鹏翻海十洲近，江汉分流三楚宽。曾是乘闲上埃霭，小留舒啸倚高寒。想君缓憩双凫舄，不羡冲霄吴彩鸾。
早缘官事坐儿痴，晚悟骚人赋汩泥。耐病久闲金騕袅，扶衰时近玉东西。词场尚友心终在，诗力逢君价自低。欲试成风须妙质，莫怀章甫问雕题。
五斗宁辞小折腰，簿书那久困才豪。得无狸豹惊雕虎，妙有钩丝掣巨鳌。诗就鼎来宫锦肠，闲中眼与楚云高。横陈景物无央数，付子秋崖万窍号。
眼边室迩叹人遐，再见惊飚衮雪花。岁歉民劳真诿子，泥行草宿又谁家。题诗山寺神应助，问俗村区日易斜。随处棠阴诵遗爱，他年賸著翠珉夸。
志公岩顶云萦绕，罗汉洞前山郁盘。鲧禹𫔔镵那用许，乾坤包纳若为宽。我行六月犹春服，谁遣千岩起暮寒。思与三花古仙伯，往还游戏辔青鸾。
诸雏称寿纪桑蓬，此会频年客路逢。抚事祗令伤急景，持杯随分发衰容。心缘羁旅长多遻，情为思亲政复钟。更惜齐眉旧兰友，今春觞咏断相从。
莱妻魂逝不容招，敢问何方处寂寥。老去更堪听薤露，病来久不近金蕉。声摇夜梦蛩相吊，垢翳篝衣雨辄潮。细读君诗重凄惋，隠侯肤骨不胜销。
客亭移枕待残更，起趁邻鸡第二声。了了每添新悟解，营营无复旧心情。兴来命酒禁诗瘦，老去衰容怯镜明。况是杏花浓露晓，不应蒙被问春晴。
阳阖阴开意莫穷，东君衒巧似良工。红莲熄焰人收市，丹杏开时雪滚风。韵语真宜咏飞絮，短歌当有颂元丰。一番壮观俄漂忽，已落诗人卷轴中。
诗款铃斋到即通，细工时肯博粗工。政声已独当时步，人士饫观前辈风。未分清新命开府，可能简远尽安丰。谭间和气熏人醉，不觉栖栖客路中。
客中谁者伴闲身，祇有苍槐与翠筠。回首昔游惊梦断，故人重见倍情亲。簿书简省官居好，月露清圆句语新。千里相思匪天意，聚头一笑此何因。
五鬼侵陵两鬓苍，振穷扫白分无妨。酒徒丛里投名懒，诗社中间趁课忙。尘暗凤笙空自叹，风惊雁字不能行。向君草草追强韵，政复通人笑楚狂。
诗到吴侯信崛奇，汗颜飞动可容追。小挥梦里五色笔，吟作人间黄绢辞。满耳龙鸾啸空旷，惊人雨雹散雷捶。相如气压邹枚倒，未觉樽前运思迟。
一日乘闲燕画楼，连宵飞梦只楼头。掾郎谈麈惊飞雹，公子吟毫涨怒流。归去定谁扶下马，重来有约属驯鸥。可堪风雨妨人乐，却向卢家访莫愁。
汉南独步有登楼，肯为衰翁吟掉头。价比连城容品裁，句专八米见风流。生涯枯泽鸣饥鹤，老去惊波荡白鸥。当念饭山人似削，撩人更遣耐新愁。
传闻载酒西郊晓，迎候前旌拥老农。贤守承宣先劝课，太平风俗见声容。官堤烟树纡红缬，沙岸风蒲袅紫茸。想憩凝香倒囊锦，银钩侧理叠千重。
竞簉行轩亲色笑，教条初不作风霜。为公醉德仍醇酎，惠我温言亦报章。重见桐乡敬朱邑，不须畏垒诧庚桑。受廛定许休吾老，已戒诸雏计裹粮。
小退铃斋复此亭，自公喜色更津津。再纡皇眷分忧寄，坐镇江城与物春。长日雍容少公事，共谁谈笑作诗人。撚髭惯厕分题客，元亮柴车已命巾。
一从隽轨得追攀，日日江皋倒载还。贪向诸公论友义，未容老子忆家山。酒边鲸吸仍畴昔，笔底羊肠出险艰。莫便樽前话分袂，此心不与石俱顽。
畴昔离亭酒一钟，酒杯不比别愁浓。羡君联璧方保社，付我耦耕亲老农。握手陈雷便胶漆，几时韩孟果云龙。自今笔砚还高合，可是诗情病后慵。
娇红烂紫正衔枚，不待王家羯鼓催。佳客又冲新雨至，羁人未许片帆回。自今寒食嗟无几，奈许闲愁拨不开。只拟分携乘醉去，为君领略十分杯。
赵侯才望屹撑空，肯我过从笑语同。妙论全胜十年读，清篇分饷一襟风。珷玞可用酬昆璞，涎颡何曾梦锦蒙。莫把诗声陵此老，迟君谒帝画平戎。
坐听严更一再通，卓肩搜句夜虫同。拜嘉杰作开囊锦，似为衰翁疗首风。紫诰君宜步西掖，苍颜我欲隠东蒙。鞬櫜文陈甘三舍，百胜将军正总戎。
理窟疏明面面通，如君襟抱古贤同。孤标碧落行霜月，胜韵芳林度蕙风。妙语宁惟压元白，大封端合启龟蒙。规恢伫看收功去，自勒丰碑纪殪戎。
羡杀君家有两方，阿戎材干更昂藏。久知笔力能扛鼎，此去贤书定探囊。邻近玉渊尝借润，眼中珠树看争芳。旧陪众俊工飞动，老气因君尚激昂。
酒会文期兴尚浓，佳辰一笑坐天穷。两州各遣六从事，九日俄成一病翁。诗不受催空急雨，帽无缘落任西风。明朝晴径通行屐，却漫枝笻绕菊丛。
居士窗前薝卜花，清香不断逗窗纱。伤和错诋风霜实，照夜偏怜玉雪葩。琼树未应矜洁白，金神端为发英华。世间俗眼便红紫，试遣诗翁较等差。
被旱农家怒伏龙，衰翁岁望甚于农。人方半菽延朝夕，我亦频年阙釜钟。洒润似惊萁火冷，骤寒不贷布衾重。有来喜雨清新句，一笑令人失病容。
不分无花空折枝，探梅要趁未纷披。忆常月地携笻去，似许风裳倚竹时。庄蝶认香怜梦短，墨君写影竟谁欺。故人底事江南北，驿使来时仅好诗。
炯若横陈耐冻枝，清篇细读更重披。即令扶病揩尘砚，痛忆寻芳载酒时。政使雪霙来眼底，却愁霜鬓被花欺。暗香疏影君能事，何处羁人敢语诗。
虎塞风云自壮怀，诗坛尤见不凡才。至音忽作锵金发，急笔宁须击钵催。属餍重尝项上脔，拜嘉如嗅陇头梅。还家定遣比邻怪，珠璧光芒重载回。
昔人胜践此兴怀，复见西园游上才。谭麈生风容满听，酒觞插羽未须催。小令纤指鸣飞雹，却遣红檀趁落梅。更约归来醉丛碧，将军端岂兴阑回。
袖手从公辟不怀，天心月胁有余才。将坛贾勇知无敌，册府新除定见催。楚国谁今衙屈宋，欧门我亦后苏梅。锦囊得句无虚日，尽卷淮山胜槩回。
友贤端许写中怀，千丈孤标十倍才。黄绢旧知儒业富，黑头宁受岁华催。笔囊小却司盘诰，鼎实终期荐傅梅。指日元侯矕龙衮，未容文学久低回。
客路何人起病怀，论交今得谪仙才。每当玉麈玄谭胜，不问铜壶漏箭催。鲁泮旧常烹瓠叶，广平聊复赋江梅。揆予傥可陪英轨，莫向诗筒靳往回。
笑语生春慰老怀，邹枚端复顾凡才。酒边徐罢长鲸吸，梦里还惊去鹢催。野渡水浑妨转柂，霜林寒浅未逢梅。神驰缥缈凝香地，却惜无人为挽回。
解橐临风得好怀，祇令公等费诗才。行装并喜鸱夷满，春意如烦羯鼓催。饭白重供飞雪鲙，眼青还对照溪梅。滞留不恶归仍好，笑杀山阴兴尽回。
区中尘外自由身，囊不留钱最入神。便约春秋同保社，不妨天地著陈人。园翁溪友曾无间，野蔌山肴继荐新。却叹声名雪堂老，莫年岭海梦峨岷。
自审江湖槁项翁，浪将张邴并高风。就闲耕钓真无说，投合侯王况不工。策足不应诸俊后，如君宁复老夫同。亟须秉烛欢游地，行簉英雄入彀中。
把酒花前量自宽，花同人意惬轻寒。盈盈似驾翠虬起，特特为邀青眼看。纸贵共夸诗律细，客来旋报粉香残。若为白璧青钱费，可问东君博此欢。
重来触目总宜诗，颇费行吟与坐思。旧友相过有嘉惠，满篇更喜胜前时。连朝把玩惊飞动，万象低摧受控持。尘翳玉笙嗟耳冷，何人度曲颤鸾篦。
笔阵平时枉计功，钝锤那办突铦锋。灞桥雪里嗟良苦，饭颗山头记昔逢。斲句自知穷有相，从人财博缪为恭。彭郎小隠刘郎宅，抖擞尘襟听所从。
吾徒一笑似关天，离合胡宁付偶然。梦境萍蓬渺云水，旧游花柳更风烟。交情缱绻今犹昔，妙句传抄喜欲颠。廷尉归须结袜客，为公饱饭计留年。
三揖清扬岁两更，烦公倒屣费逢迎。抽簪仕籍心弥厉，撰屦词坛计欲成。西洛况闻高纸价，苏州从昔擅诗声。拙衰枉作登龙客，领略玄谭自阿平。
尘外轩窗寓啸吟，胜游重到更情深。湖山觌面浑相识，蜂蝶窥帘似见寻。客路每歌归缓缓，岁华亦叹去骎骎。摩挲竹树论今昔，亲见栽时已欲林。
残年病眼苦眵昏，尽屏甘腴誓绿樽。龙树难逢刮膜手，孟公顾有独醒孙。颇烦十吏供挥扫，无奈诸峰役梦魂。友义惟公记衰疾，新编肯到雀罗门。
病念还家可奈愁，客中日月急梭投。土花晕壁迎梅雨，海燕将雏送麦秋。沾袖正怜珠陨睫，关门能复玉为舟。搘头合膝高舂卧，黄奶青奴共此楼。
檐花如雾湿黄昏，犹梦君前白兽樽。但有红尘染衣袂，更堪碧草思王孙。逃威正坐齐竽谬，歈舞难招楚客魂。回首仙曹云雨上，谁云九虎踞天门。
知君斲句为祛愁，得句须防有暗投。我病床头但周易，人谁皮里著阳秋。骑馿久袖推门手，载酒慵移捉月舟。祇命君诗作三益，伴翁听雨卧徐楼。
瓦注缘穷也自昏，扫除胶扰近清樽。瘦田可糓宜投劾，小子今年亦抱孙。惯病已拼疏药物，就闲聊免怆吟魂。径当云卧山南北，芋火醅缸昼掩门。
滞留无地豁闲愁，诗将坛高许客投。过我肯论新旧雨，即君如望蔉穮秋。几时雾縠搴蛟室，快意湍涛放鹢舟。掏抉肾肠须小息，请携霜竹上危楼。
尘外高人谢宦昏，生全天爵哜衢樽。逸民佳传须银笔，常侍流风见耳孙。入洛真能折伧父，浮湘更欲吊英魂。男儿有志轻万里，辟世何如金马门。
虞卿与世得穷愁，枘凿方圆岂易投。政复有文衙屈宋，须防罪我坐春秋。千株已种柴桑菊，万斛空横野渡舟。可惜玉堂挥翰手，独缘羁旅赋登楼。
鱼避清澄鸟爱昏，陶翁归计酒盈樽。山田雨足鸠呼妇，篱院春深竹有孙。百首旋编新赋咏，三生犹忆旧精魂。小摩他日红尘眼，闲送蜚云过海门。
庾郎胸次枉堆愁，冯衍才名迄不投。归去来兮岁华晚，末如何矣鬓毛秋。令威心事千年鹤，张翰生涯一叶舟。回首月堂金谷梦，却怜海蜃结飞楼。
静女无媒未易昏，幽人乐地但琴樽。诗声况自推侯喜，墙仞悬知陋叔孙。拜手行申不敏谢，慕贤正黯索居魂。拘拘泄柳非君匹，老子来时肯闭门。
小窗危坐正凝愁，诗客华编肯见投。明月拜嘉千斛赐，清风分送一襟秋。路迷端倚司南驾，金换还随过海舟。夸与湖山须快读，涌金门外倚曾楼。
向来骑凤下天津，冠屦因循混世尘。行处西湖作西子，静中佳茗是佳人。秋风暗凝金茎露，香雾潜浮海树春。唤萼绿华书玉叶，人间新笔有通神。
陂量如君信有容，诺金到我岂宜蒙。蛾眉自古偕三惑，虎旅何心待九攻。雨室聊辞秉烛女，石肠莫笑叩舷翁。吾徒妩媚青编在，檗茹冰栖定隽功。
使华不袖生春手，绛老泥涂亦使年。病后隠沦甘甫里，向来魂梦颇祁连。受廛已傍乡三老，对客还矜我二天。处士一星君漫记，会扬光彩映台躔。
锡羡端知自杳冥，更资和气与烘成。餍观搅海翻云势，旋听摧檐泻竹声。狎坐鸳鸯方荐笑，窥檐乌鹊已熹晴。从公草赋梁园罢，未羡将军下蔡城。
园林花絮忽冥冥，水墨工夫忆李成。琼树挽春争炫昼，玉龙转野寂无声。绮罗樽俎诸宾醉，箫鼓楼台九陌晴。不比游仙向来梦，真陪仙伯燕曾城。
雪神不袖嘘枯手，嗣岁丰登预告成。泚笔径烦书上瑞，载涂况已沸欢声。骑馿有客搜新句，扶路何人趁晚晴。一笑与渠分乐事，的知琼露胜宜城。
吹花舞絮才俄顷，可待区区刻楮成。催动江梅傲春意，喜听冰箸滴阶声。剡溪载酒人乘兴，县圃明空月碾晴。更想捧觞天一笑，恩光旋浸凤凰城。
酒会频频诗课忙，从公祇尔了星霜。虚舟自昔安惊浪，左角从渠赴敌场。恋月每忘寒夜永，寄梅浑讶驿书香。吟边更厌秋蛩苦，满听青鸾啸女床。
北归客子谩贪忙，河欲生冰野覆霜。他日鹳鹅常避敌，即今竿木又逢场。思迟正坐相如渴，文好知熏武仲香。妙语鼎来吾拜手，乳泉更用汲银床。
月姊多情闯绮窗，停云着意护飞霜。艳桃秾李宽围坐，舞雪歌云各擅场。醉倒不堪酬礼数，归来赢得梦魂香。明朝谁省扁舟客，但载茶铛与笔床。
舟子喧呼解缆忙，驼裘答飒冷禁霜。行分槁项新岐路，心属毛锥旧战场。谈笑惯陪北海酒，馥膏拟炷后山香。诗筒傥肯生毛羽，飞到幽人梦蝶床。
飞鹏尺鷃计穷通，今古幽人一笑中。等是劳生浮大块，谁能诡遇诧良工。书堪引睡聊遮眼，酒可祛愁胜作公。此意平章有同社，绝怜相望马牛风。
莫将半菽羡千钟，生世谁非囿数中。荐福议碑雷已震，浩然遻意句徒工。我知寒饿怜颜阖，人说乘除有志公。穷鬼趁渠来败类，秋禾一昔仆霜风。
东皇未憗养花功，远近娇红乱老红。胜赏已容陪隽轨，凭虚仍喜受雄风。小𣂏蜀井寒冰齿，旋俯波光碧蘸空。更看诗翁落椽笔，弹丸句法许谁同。
平章景物我何功，犹博宾筵醉颊红。欢甚锐戈思却日，吟余豪兴欲凌风。急觞泛滟春浮渌，掺鼓喧轰雁堕空。白雪拜嘉仍袖手，汗颜终恐坐雷同。
修月于今第一功，后车九万蜀笺红。诗供寒食鶑花课，袖拂平山杨柳风。匝坐蕙兰歌似剪，生香笑语酒如空。胡床不减南楼兴，今古风流正自同。
一官自食天水草，群隽追奔风马牛。俭幕胡宁效涓滴，孔装未拟借膏油。交情顾我失一臂，才地较君输几筹。更引功名挽衰朽，天生江水不西流。
隠操人将处士看，宁知器业自槃槃。襄阳耆旧今余几，儒馆先生定莫攀。元亮归来犹责子，德公老去竟无官。子孙忠孝联三绶，说似前人合厚颜。
少微前夕欲无光，白首俄传地下郎。一代衣冠郭太宅，百年文物郑公乡。松烟黯惨空黄壤，芝检纷纶漫紫囊。人过新阡应下马，不论知识涕滂浪。
德风千祀蔼芳馨，生享修龄殁更荣。早岁衣冠贤德耀，莫年门户寄升卿。迹陈莫嗣登堂拜，匏系空驰执绋情。里巷万人缌布会，一应如我泪河倾。
帝恩三沐寿亲筵，更数何人福庆全。纸眩鸾回余旧诰，地占牛卧忽新阡。阴功不倚长年药，补处仍开上品莲。欲纪哀荣付丰石，诸儒当有笔如椽。
遐想云璈奏未央，璇舆金箓庆生商。九光霞里停仙仗，万岁声中奉帝觞。天上擗麟供乐事，人间舞凤侈恩光。小臣愿效华封祝，试颂灵椿寿圣皇。
黄堂绿影转槐龙，锦绣围中度好风。珠履相辉人峙玉，金罍更劝酒如空。逢辰正自千龄会，胜日何妨一醉同。来岁从公话今日，钧天应簉未央宫。
曾燕瑶池到世间，祝尧今复驭青鸾。众真已送骈蕃瑞，万国同瞻咫尺颜。圣统有传尊北极，帝龄无尽等南山。儿家几许蟠桃熟，准拟年年荐露盘。
绿舆初下玉龟山，小驻黄堂相府莲。上客居多天下士，主人况自地行仙。九光霞里闻谭笑，三素云中度管弦。来岁日边桃荐碧，帝觞应共醉钧天。
擗麟侑酒紫皇家，降乙开祥宝祚赊。又见仙真奉瑶检，从教日月数金沙。星明丙极方呈瑞，燕敞需云共拜嘉。睿算的知天与久，大椿何必问南华。
天仗凌晨拱未央，君王亲奉紫霞觞。社鸣当纪乾坤辟，䇲授端知日月长。为祝尧龄辞翠水，闲留羲驭顿扶桑。儿家不上千秋鉴，自摘蟠桃寿圣皇。
清微风动万年枝，瑞纪流虹诞圣时。天上玉卮山比寿，侯邦锦席酒如池。满城淑气生英簜，夹道欢声度彩旗。来岁望公天仗侧，尚应回首记吴儿。
二天依德幸吾州，四牡徐驱得小留。胜日非烟浮绮席，异时盛事继文游。春还蓓蕾生谭笑，香泛叵罗賸献酬。来岁凤池双立玉，应从丹地话秦邮。
黄堂宾宴雾香浮，峙玉时髦得意秋。庄海长风吹怒翼，禹门惊浪化吞舟。黄生眉宇看辉映，渌涨瑶杯賸献酬。来岁归时君记取，恩袍成行拥龙头。
寿筵高敞老仙家，帘影中间五色霞。碧酒旧须麟作脯，雕盘新荐枣如瓜。玉壶缥缈非尘世，金狄依稀记岁华。胜日年年欹醉帽，鬓香长点吉云花。
翚飞华屋酒如池，宾主风流况一时。千杖敲春琼斚滑，九霞摇晚舞衫僛。轻飔泛座漂香远，纤月窥人转影迟。牛女多情应羡客，瓜华适已罥珠丝。
向晚帘栊上玉钩，县人应指小瀛洲。龙兰烟外调宫羽，罗绮香中拥献酬。百祀规模新壮观，一时文武极风流。月明鼓吹烦重赋，终恐清新愧少游。
平时风义等肩差，况此周旋别乘衙。湛渌徐倾卜夜酒，欹红同插殿春花。成规灿备堪从事，殊渥便蕃定拜嘉。烂醉长吟答佳致，不妨宾主各诗家。
假印侯封付继承，教条久已洽山城。政成何异征黄霸，日接宁惟拜水衡。春酒入杯红浪涨，晚花荐座靓妆明。良辰便合同沉醉，且置阳关叠后声。
公堂锦绣映簪绅，不着人间一点尘。地窄尚堪红袖举，情孚那复白头新。蔗浆玉醴壶天晚，翠盖红巾暑月春。况是山城无一事，醉乡宾主属吾人。
炉熏抽蕙袅高寒，列宿低光近醮坛。夜屋忽惊檐溜响，晓畦旋放桔槔闲。政须酬酢乘多暇，况间忧虞取一欢。投辖孟公留客意，应伴月路醉扶还。
华筵楚楚为谁开，和气融融逐雨回。饮处偕酬未央乐，旱余新纪不为灾。诗成肯放庭阴转，舞困何妨羯鼓催。听取邦人歌笑地，山城几处不春台。
一时律吕韵金丝，用播中和乐职诗。所喜玳筵重启日，还当璧月再圆时。伊凉聒夜铿千杖，兰蕙回春艳十眉。明日酒醒还得句，东游夸与大堤儿。
相门贤裔圣门儒，锦席葩罗庆合符。天敛沉阴输瑞霭，月衔清影照冰壶。鸾胶密应锵金奏，麟脯何妨荐玉腴。闻道山城观盛事，一时歌舞溢通衢。
黄堂冰峙两飞仙，不遣纤尘到绣筵。龙麝香中挥玉麈，蕙兰丛里釂金舡。即今别乘符初合，伫看丹墀璧再联。来岁凉飔生殿阁，帝觞同捧听钧天。
星屏已喜一樽俱，嗣启芳筵合郡符。袅袅细香生玉醴，飔飔凉吹度冰壶。锦纹眩旋明回雪，云影依微觅贯珠。乘醉言分当卜夜，火城璧月共通衢。
胡床玉麈锦囊诗，宾主风流此一时。玳席邀欢酬令节，羽觞湛碧转微漪。绮罗围外香风远，弦管声中漏刻迟。莫道兰亭已陈迹，胜游端复嗣芳规。
天左旋，地右转，过眼光阴人不荐。春已过，夏初临，尘劫来事在而今。今日事，来日事，历劫明明即这是。是则是，非又非，莫将鹤唳作鶑啼。
百嶂千峰古桂州，乡来人物固难俦。峩冠共应贤能诏，策足谁非道艺流。经济才猷期远器，纵横礼乐对前旒。三君八俊俱乡秀，稳步天津最上头。
桂林山水甲天下，玉碧罗青意可参。士气未饶军气振，文场端似战场酣。九关虎豹看劲敌，万里鹍鹏𥩟剧谈。老眼摩挲顿增爽，诸君端是斗之南。
握兰肯受二毛侵，高节须知映古今。烟阁云台辞帝阙，风裘雪帽返家林。殿庭不待新鸣玉，里舍聊挥旧赐金。猿鹤不须惊与怨，道人轩冕本无心。
青云紫陌不相违，四海如公省见稀。身在外台严刺举，诗来属邑慰瞻依。珠园授笔驱春雨，泽国扬帆送夕晖。留落而今待公道，敢言一斥羡群飞。
人生会少足睽违，尊酒相从又复稀。我叹散材谁见数，公持华节幸相依。题名雁塔思当日，曳屣龙门借夕晖。会见十行来日下，禁涂高处看横飞。
咫尺天颜祇暂违，两台联桂世诚稀。共观鹏运垂云举，还幸鱼寒密藻依。赋政将明仲山甫，登楼吟咏谢玄晖。要津自足升英俊，六鹢毋令恨退飞。
琼林春暖记分违，叙好如公在昔稀。鱼腹一书劳远寄，鹊枝三匝幸相依。初筵虽负兵厨约，余爱终分赵日晖。从此吴门书盛事，即看丹诏凤衔飞。
佳辰胜集不相违，慨念同年会遇稀。独有二天均覆荫，归来三径幸栖依。诗篇酒盏论时事，山色湖光映夕晖。自愧衰迟与荣观，拟将委翅附高飞。
引睇龙门念久违，自题雁塔会何稀。奔驰莲幕祇甘分，只尺星台喜有依。拱侍尊罍陪盛事，仰瞻刑政焕清晖。我公自有回天力，入佐明君看一飞。
雁塔从游叹久违，盍簪话旧一何稀。鹏程暂驻皇华重，鱼队欣逢渌水依。诗倡珠玑跳月峡，酒行杯斚湿春晖。吴门盛事彰施了，两两台星挟诏飞。
旧交牢落寸心违，门掩苍苔省见稀。幸遇星郎分刺举，忝联桂籍得归依。公方阔步鸣先路，我独冥行怨落晖。遥想登台高会处，应怜乌鹊正南飞。
道人昔日来开山，山鬼悔泣门不关。一时梵宇借岩麓，千载绝景归人间。松萝郁勃树旌纛，水泉丁东鸣佩环。两苏寂寞涪翁死，杖屦谁与同跻攀。
三峡堂前五月风，吴樯蜀柁古来通。山如肺附重相掩，水似环连去不穷。跃马孤城怜倔强，卧龙八阵想英雄。凭阑千载兴亡事，何异邯郸一枕中。
元日登临一腐儒，感今怀昔愧微躯。此城曾是千秋县，有水呼为万岁湖。南渡向来纡翠驾，北征何日会京都。祖功宗德无边际，可恨长淮限一隅。
椒花祝处羽觞飞，第一春光勿愿违。已是浃旬弹指过，可堪维暮转头非。诗签络绎须盈袖，酒盏淋漓听满衣。老去寸阴尤爱惜，久拼带减沈郎围。
断肠梅作雪纷飞，似与金花巧胜违。此日共怜人日是，今春谁道我春非。闲中风月为莲社，醉里鶑花即锦衣。题寄草堂须记取，莫孤绿绕惜红围。
明当春日今人日，身到故乡胜异乡。巧胜耐寒元故事，青丝传菜旧风光。只将柏叶聊随酒，莫为梅花苦断肠。南北两园多种接，闲居从此有闲忙。
春已兼旬未脱绵，积阴顿扫柳条烟。儿童戏放抟风鸽，老子惟看跕水鸢。剪彩试灯新乐事，逢场作戏旧丰年。诗翁不离陶溪隠，可是公房恋屋仙。
落梅声里惜余芳，孤负灯光与月光。偶以催租败佳思，阻随执事佐颜行。春风已入青丝鞚，好句终归古锦囊。能践清明重约否，须知岁月去堂堂。
连阴乍霁自新元，细雨梅花自可怜。天意肯教人怅望，灯宵终放月团圆。儿童鼓舞几通夕，我辈欢呼竟不眠。老少相悬均此乐，去秋无此大丰年。
催得冬残是野梅，依然春傍柳边回。不知鬓影星星去，只道年光恰恰来。喜为农占秋有廪，懒于僧问劫经灰。历头且复从今数，笑口都能几度开。
亭成寄乐小裴回，野水粼粼傍酒杯。未有政声追召杜，敢将诗律继欧梅。春风已办催花絮，夜雨惟怜老菜台。百二十春今恰半，不须扁榜记曾来。
鹊喜声频去复回，亭成报我趣衔杯。春风得意矜新柳，野水留春恋落梅。何处笙歌催院落，一时车马走舆台。搀先但得邦人乐，待约鶑花殿后来。
世事羊肠有几回，功名随意芥为杯。放教春色归繁杏，禁得东风是落梅。天上有人调玉烛，边头何地筑金台。朝廷仄席思耆旧，诏逐阳和蚤晚来。
今年歧路足生涯，寒食芜湖感物华。少为颜公成且住，绝怜杜老叹无家。光风不禁吹香草，薄雾无端羃晚华。已是惜春那惜别，无多酌我怕周遮。
静处聊将物理推，鸟啼花发苦因谁。留连春事惟红药，管当行人是子规。莫道柳绵无住相，也为萍絮媚清漪。如何饱食闲终日，不课离骚不赋诗。
湖上名园属内家，湖边有客误乘槎。风餐历历秦宫树，雨立亭亭汉节花。乐事坐来添晷刻，题名帖后带烟霞。春衫湿却它年话，合有新诗记物华。
仍年此足为吾病，举世谁人似我闲。思远楼前重禁渡，容成洞里独看山。交游雨绝梅还溽，赓倡星分稿自删。赖有松庐相慰藉，新篇时复到榆关。
说着退居心已惬，湖山何况傍绳床。虽无瑟瑟松杉韵，自觉愔愔枕簟凉。茗碗亲来诗有思，藕花多处语犹香。一旬一日恩休沐，今日恩随日更长。
官身不办游山具，只有茶铛与笔床。旋买鲈鱼供箸美，却携玉友待樽凉。同来稚子听情话，更有幽僧炷妙香。遥望画船云锦外，好风吹到笛声长。
星文人事古难磨，女织男耕力最多。河鼓有神司带犊，天孙垂象验飞梭。因依鸿烈成桥语，泛滥长生旧殿歌。伉俪流传钧是亵，玉川无赖太风波。
静听高梧落甃声，遥闻丛雀转秋更。星随斗极看时改，露湿天河彻底清。老去心情惟药裹，病苏灯火惬书檠。故人忽起关河思，触拨深愁怒瘿生。
一夜炎歊破甑空，萧然秋思雨声中。江湖两鬓惊飞叶，岁月一身俱转蓬。我自由来为性癖，子今无乃坐诗穷。男儿穷达终相似，却是难教凿枘同。
柳市留连爱别坰，归来诗与字俱清。闲居揪敛全生理，老境行藏见物情。恨把菊花随雨过，醉敲瓦缶作雷鸣。千年张翰风流句，却是生前不愿名。
一秋天气属吟家，九日风光爱物华。对妇举杯胜俗客，逢辰得酒值黄花。大难富有成糜季，小异谁知落帽嘉。独坐媚川空怅望，半蟾分挂夕阳斜。
满院西风把菊天，官身闲暇亦悠然。恍思杜老浮舟日，绝胜彭城戏马年。岂待白衣开笑口，不妨乌帽庇华颠。却愁明发还多事，诗在龙山落照边。
登高每恨尊无酒，近节今欣菊绕篱。风日正佳关气数，心情不分减年时。爱将雪鬓欹纱帽，惬把霜螯对酒卮。意到潘郎宁易败，催租端自不妨诗。
窗前白白黄黄菊，门外疏疏短短篱。择胜任从追赏日，有年即是太平时。呼鹰戏马人千古，缀席浮舟酒一卮。五百年间张翰句，风流犹待谪仙诗。
连日欣晴卜暮霞，晨曦闪闪舞群鸦。时丰都市人多醉，节近重阳菊有花。万事悠然山正好，三杯可以我何加。自怜犹有童心在，爱把茱萸系绛纱。
懒惰无心赋落霞，醉余吟笔大如鸦。但欣有酒酬佳节，犹胜无钱对菊花。小异孟嘉今老去，知非蘧瑗叹年加。登临无奈秋光好，归傍窗前月印纱。
柳下芙蓉锦作裳，画船波底见秋光。登高自昔须吾辈，戏马从人上宝坊。白发未嫌纱帽黑，紫萸偏称菊花黄。常年风日无如此，争不从容入醉乡。
诗翁九日独登楼，怅望当年浅碧洲。菊径全稀虚过节，橘乡无术敢当侯。汉庭非晚咨良策，边算于今待远筹。曾得合肥家信否，未应胡越可同舟。
规橅器业足资身，合是兰宫第一人。风月难兄居半刺，文章经国肯全贫。身丁近免家家喜，首述长谣句句新。预卜他时康济事，定应不负白纶巾。
以玉为堂未是夸，金林禽谢有金沙。稍传禁漏提初点，旋听周庐递晚衙。春尽犹寒欺梦草，晴多未雨渴檐花。自怜虽是文章力，肯把凡驽污白麻。
岁稔时和庶事康，未央称寿捧瑶觞。宣将銮殿金为炬，草就麻词玉作堂。自是关雎思淑女，不同飞燕在昭阳。儒臣信得文章力，捧赐看花一样黄。
经时不见小于湖，已觉心源少辘轳。漫道斋宫邻廨宇，何殊弱水隔蓬壶。清谈每想追前辈，快睹何从换故吾。大阮端忧更堪忆，平安曾得近书无。
雁塔同登惊岁月，龙华共事陟崔嵬。诗从瑞锦窠中出，人是黄花节后来。顾我何堪毗右府，如公端合上东台。清时胜日才兼美，平步功名不用催。
铛坐斋宫喜敬陪，高轩二妙屹崔嵬。旧诗古庙香炉去，新句风樯阵马来。但有黄花堪落帽，不应白发怕登台。留连月色须明发，未受秋更密点催。
三日斋余过九日，今朝方得上崔嵬。日随鸿影翩翩去，句逐湖声衮衮来。肯为龙华留胜迹，何须戏马羡高台。黄花未必相欺得，正要诗翁著句催。
夏中春闰合炎蒸，何事凉风日夜清。大旱望霓如许切，密云不雨太无情。何妨闭阁斋三日，有愧闻蝉第一声。遥想转庵同此际，苦辞犹作渴蛙鸣。
斋宿临场早有期，邑官齐出去陪祠。祇应日脚埋云处，便是山头戴帽时。此雨近来都未有，丰年向去更无疑。请公买取千钟酒，从此琴堂日展眉。
天上为霖正玉衡，农家占雨验书檠。黄堂恳恻烦精祷，绿野欢呼得遍耕。束晳未游犹要雨，苏端好过莫教晴。广文饭足浑闲事，吉语时闻更动情。
未茨山宇趣储材，屐齿怜穿称意苔。础石润时云气动，茶烟凝处雨声来。蚕家次第三眠柳，江国凄凉五月梅。电脚未收雷殷殷，老农争不笑颜开。
骤雨飚风趁急雷，画船系缆小裴回。隔帘大点欺窗纸，入户微筛供酒杯。一夏屡忧无计奈，半秋频喜傍怀来。世间好事无全美，濡首牵夫可念哉。
乡里从游不乏贤，薛侯令我自拳拳。笔端有力能扛鼎，饮量无涯可吸川。宁屈乘轺纡郡绂，岂容谢事引官年。皇天有眼难从欲，暂许祠庭作散仙。
社中真率数追陪，合有闲缘带得来。十日顿疏新旧雨，百年犹负浅深杯。护持卢橘黄金实，准拟榴花绛雪醅。但有菖蒲皆是节，不须端午始欢咍。
两旬衰病与阴霖，徒有幽园日涉心。晓色半窗惊睡起，鸟声丛树索诗寻。熙怡意象池亭满，履历工夫杖屦深。掉脱乌巾向人说，市朝不乐似山林。
勒回羲驭感苍苍，酝酿风威铄夜缸。才喜筛寒初集霰，已怜洒急正闻窗。忘年有约将寻戴，好语先施合拜庞。不惜登临矜共赏，万妃正舞玉幡幢。
寒入冰丝响玉琴，燎炉宿火费添薰。梦惊窗眼疑留月，起看檐牙有堕云。三白预知开岁稔，一杯聊敢破朝醺。踵门佳士欣相顾，袖出名章过所闻。
静听微雨落干声，晓见平檐粉似匀。去岁鸳鸯何苦热，今朝鸥鹭太无尘。眼空色界聊矜富，酒极诗豪自觉神。踏碎琼瑶无过棹，虚教新酿熟经旬。
拥火观书砚不冰，梅将雪访有交情。一寒依倚回春谷，三白牵连不夜城。玉烛试于调鼎见，金穰安待剪幡迎。代耕无补妨贤甚，归去容成小筑成。
司寒颛帝职云虔，肯许勾神挠雪权。双胜迎春犹卜夜，六花殿腊已书年。太阳更不亏元日，圣德由来格上天。惭愧小臣无补报，巴歌敢共郢争妍。
鬼神为德著冥冥，不在牲牷只在诚。护客往来今九度，感神昭假等三成。长安妥帖平于席，画舫夷犹稳作程。应鉴微衷有孤愤，中原却隔泗州城。
换得玻瓈千顷湖，醉翁遗胜在江都。登临山色依然在，拂略秋容澹欲无。新堡似云屯戍久，旧臣何日策勋殊。王人按垒非寻胜，归报前游有远图。
自知樗栎任天材，闲爱浮萍静爱苔。归有幽栖邻佛住，时因佳客下山来。青云乳酒聊倾尾，白雪形盐旋摘梅。有月有琴君勿去，百年怀抱待君开。
它山移却伴疏篁，磊砢坚于百炼刚。㔉地尚余苍藓篆，傍栏偏映紫荷囊。湿云矫矫飞还凝，𪸩凤亭亭舞复翔。竹弟石兄应共语，故园那得负风光。
孤云一片自由身，古刹随缘有夙因。小隠未容蚕作茧，灵岩要看海扬尘。筑塘衣钵时时唱，信笔诗篇句句新。昼绣不须归相里，闻师自是雁山人。
以涉名斋敢自遑，朅来何事得安航。极知平地风波少，得似闲居气味长。旋了儿痴便退食，聊为僧坐静焚香。君恩未报空华发，孤屿扁舟忆故乡。
久住京华似故乡，迁居又复一番忙。此非子坐争悬榻，何以家为便出疆。屋下已听湖水过，楼头不奈柳梢黄。今朝元巳佳天气，试拨忙来共一觞。
老来百事一无能，寒燠随宜护寝兴。小院回廊慵勃窣，围炉暖阁便瞢腾。向阳挟策明开牖，隠几听歌厚覆凭。闻道转庵新结束，宛同臭味我良朋。
出郊缓步当乘流，依壑幽寻少饯秋。水过斗门知浦口，庵当巽地见峰头。赏心便拟为邻卜，志喜姑先著句留。祇恐据鞍方矍铄，未容此处就菟裘。
庵居奚以适为名，痒处能爬是适情。社后有谁留去燕，春来何处不迁鶑。物情雅与闲相会，酒兴酣时句自成。要识适庵同一切，客来不用举深觥。
车马憧憧走皂台，面皮三寸积黄埃。禅房永日窗开阖，天际孤帆潮往回。二月风光供远眺，十年羁旅惬重来。现前一宿圆成案，懒向胡僧问劫灰。
师住灵岩饱看山，结茅犹欲老山间。悬知客路红尘软，输与禅房白日闲。蔬笋忘来诗格瘦，枫梧落后鬓丝斑。烦师护取龙湫水，待觅涓涓洗我顽。
未终棋局烂腰柯，系日长绳竟若何。报国有心祇皎洁，效忠无力恐蹉跎。秋怀拟向樽前遣，归梦偏于马上多。八月钱塘江上景，可能作意莫相过。
白云峰下白云堂，堂上高人一办香。绕殿持经山四合，缭墙行道木千章。众生未免婴时苦，大士宁能与世忘。祈雨祈晴来复去，此身却似白云忙。
曾许西湖三百首，官身其奈苦相妨。追陪岁月多遗策，零落风烟有断章。人道拾遗无好句，天教老监学清狂。且邀海内忘形友，领揽招提半日凉。
四面峰峦玉斲成，团栾真是梵王城。名山胜绝兹为冠，墨客冥搜远作程。清酌献茶修薄供，摄心归敬誓余生。全家饱煖君恩重，佛日光中祝圣明。
湖山本为吾侪设，家世今为隠者居。岁稔石田犹可饱，诗成霜叶正堪书。因观后进鏖勍敌，肯访闲人款敝庐。醉觅扁颜吾敢靳，和篇曾枉百砗磲。
屋后如屏拥碧岑，爱山叠石尚同心。肩舆不解劳人力，振策惟便助足音。未掷裹巾行晓色，不眠乘月坐秋阴。幽忧莫道都无景，十月移春要满林。
载花航石自都城，惭愧波神每不惊。官职有何消得处，园池亦只信缘成。赏心择胜难扁榜，信口哦诗莫主名。无奈新开城上路，江山如画总相迎。
忘形海内鲍潮州，迟次天教得共游。行李未还长问讯，扶藜才过许赓酬。湖光催我频携酒，花影何时傍结楼。昨夜满庭秋月色，一年无此亦知不。
鸰原分派住松山，溪绕山围屋数间。今少蓬成今宅相，旧将军写旧堂颜。移来城市真堪贵，才混嚣尘便等闲。教子教孙风月夜，琴书声里水潺潺。
三十声名晚合酬，前衔久自是潮州。尚须汉吏二千石，聊卧元龙百尺楼。混碧缪书波画去，醉红忆为海棠留。从今只愿抟扶上，还许澄鲜守舍不。
款乃声中自答酬，湖山迥阔冠吾州。际天野色青环坐，照水岚光翠拥楼。莲浦渺弥无路到，松亭依约有船留。澄鲜近市翻堪恨，混碧能容数过不。
一段奇中无尽意，西湖风月契三生。只今扁榜成佳话，它日寻诗有旧盟。得失鸡虫何日了，去来凫雁逐时更。痴儿尚欠梅花句，已拟长歌出塞行。
沙河灯火暗残更，客舍犹闻讽诵声。科举累人须要了，词章似子岂无成。勋名合是男儿事，通塞能忘造化情。莫向斗牛占气采，夜深只愿少微明。
杜若青青湘水深，长官为政见瑶琴。飞花几度春来去，行客自如人古今。天池百年供旅寓，江山一色费登临。楚峰驿伴湘中馆，更有高楼待赏心。
世态浮云转首非，孰于静处见天机。爱憎随俗乌能好，爵禄无心牛自肥。此乐尚忧儿辈觉，斯人休祝我公归。公如略起功名念，鸥鸟惊人已浪飞。
万峰如鹜万波同，擘浪双鳌跃势雄。山过江来垂斗柄，水朝宗去涣文风。家家洙泗弦歌里，处处蓬瀛图画中。莫笑先生徒壁立，一番登览兴无穷。
争不游山忆谢公，亭成孤屿恰当中。山低山仰今朝异，潮落潮生自古同。几欲弄舟移白日，何当把钓待秋风。惠连幸自还乡里，独恨池塘句不工。
亭成秋日榜春风，岁稔时和荷化工。佳事感伤多白发，壮怀突兀祇孤忠。汉兴即有中天运，吏惰元无辟地功。只把春风宣圣化，物华都在发生中。
陟屺哀哀八十亲，渭阳念母我伤情。等为孝子终身慕，最惨婴儿半路声。已把山光占塾教，底须宅相写亭名。登亭更望芙蓉顶，吹棘风前泪并倾。
簿书抛罢一登临，恰有黄鹂送好音。溪涨未消知雨近，林疏顿密见春深。诗源久废如枯井，宦况多磨似炼金。手种故围三四竹，新梢拂拂想成阴。
何年浮玉奠中川，潮去潮来故屹然。世事只随波上过，佛身元向定中圆。妙高得月天无际，雄跨看云雨带烟。孤屿扁舟无活计，又拏杨子渡头船。
江山如抱画难加，伟观标名似太夸。千古云烟无尽藏，百年登览足生涯。诗情与客来天际，潮汛邀人上斗槎。自是皇恩聊许借，儿童莫便认吾家。
山前老石碧巑岏，山后萦纡洞府宽。妙处通行随步武，到头平坦上团栾。宝钟池秘金为奏，甘井天成玉作栏。古怪洪阳清石乳，平章留与后人看。
我来古括经行熟，欲到仙都有底难。漫道蓬莱环弱水，始知方丈近三韩。千山开阖神仙迥，一柱岧峣宇宙寒。信有真人足官府，不妨容我暂鞭鸾。
钟鼎山林昔罕兼，久污清贯大伤廉。移文谢客颜情厚，弹劾归耕喜属餍。才下盘山为邑里，已排胜境入诗签。年来百虑消磨尽，只有双峰不退尖。
不到双峰一纪年，梦随清磬上高圆。重来惯识羊肠路，兀坐慵谈兔角禅。欲刬旧题无好语，羞将华发照清泉。男儿问学全无用，愧尔耕夫垦石田。
路上崔嵬断复连，危亭却立虎溪边。石梁架厂疑无地，岩窦梯云欲近天。客子诗情专物色，老僧禅悦解行缠。亦知太与尘凡隔，时遣钟声落市廛。
了知四十九年非，七七盘中共一机。世路险夷行处是，身名荣耀眼前稀。此生待足何时足，平日思归今得归。厚禄故人如问讯，为言留得故山薇。
用世无功孰取材，诛茅作计剔荒苔。花随浅绿流春去，山拥新青入坐来。宽辟轩窗便过夏，高藏书画待经梅。菊苗先晚丁宁种，更要秋光次第开。
拟访南山自北山，长堤信马只如闲。画船瞥见矜红粉，紫燕惊飞透白鹇。三过名园成选胜，再临高阁似知还。兹游不负花时节，寡和阳春更许攀。
划开灵怪几千年，传与洪阳二老仙。石室尽头真境秘，天窗明处葆光圆。乳泉煖滴烧丹井，芝径畦分种玉田。不是到来须束火，故应名胜限嚣廛。
马上春光过若驰，不须纪历校花时。青于前日长街柳，白似去年双鬓丝。强学后生须藉酒，苦邀同社索题诗。朝回要便西湖去，输与安仁尚黑髭。
千峰屏绕浪环铺，莫把金焦作对呼。绝境谁窥全体现，小亭人号媚川图。市声非远尘难到，塔影虽双屿只孤。大似橘洲浮不去，岳根元插赤沙湖。
山川如画镇长铺，每坐危亭谓笑呼。大艑扬帆飞略彴，巨鳌出水载浮图。锦袍仙想前峣古，饭颗神游绝境孤。不是谢公亲历览，相忘祇竟渺江湖。
三山海上失双峰，插作中川镇水龙。高出赭垣尊御寝，长拖粉庑过僧筇。夜敲图绕千灯磬，晓击声闻两岸钟。莫恨无缘随展钵，时来亭上足从容。
孤亭面直海坛峰，真睹龙翔瑞应龙。长羡僧行图上境，不劳杯渡水边筇。推移日月东西塔，透彻天渊昏晓钟。妙处难将声相见，吟摹终恐费形容。
江北屯云翳列峰，江心灵雨走神龙。已拼阮子一生屐，更倚仙人九节筇。晻霭孤帆昏野渡，霏微两塔湿疏钟。何须小米模糊笔，潘令新诗足写容。
天借琳琅镇上流，西风作意送行舟。去看岘首何因感，遥见长安却是愁。平昔勋名期带砺，向来谈笑饱貔貅。轻裘少展筹边略，归问君王觅酂侯。
如君自是急难材，牛斗光芒未烛台。何以家为人咄咄，维其时矣诏来来。临湖尽去封侯橘，度地先栽调鼎梅。恶语流传真引玉，满怀明月向人开。
山庄寂寞信惊猿，鹓鹭行疏亦断魂。持节过家天借便，引嫌得请帝疏恩。湘云开处峰峰好，谏纸藏来字字温。只恐夜深思贾傅，长沙宁久驻轺轩。
谋深无位可酬功，端殿几廷礼数同。尽以四川归节制，重乘九折见精忠。平生清白天垂相，简在登庸帝降衷。万里桥头莫言远，恩波只在大江通。
长髯如㦸气如虹，只欠吾曹抹额红。右序谈兵瓴建水，上前论事殿生风。恳辞射策登宾阁，乞许分符立战功。他日濠梁真得意，要看鱼水得君同。
孤屿秋风忆钓蓑，因君理櫂起劳歌。分留乡思从兹始，报答君恩奈若何。陶令篱傍犹有菊，伯龄石上苦无禾。问言何补青蒲事，为道新来白发多。
参裨不解力吹嘘，掺别何劳叹索居。子去定为慈父母，邦人应得乐田庐。临漳从此无苛吏，严濑曾闻治猾胥。暇日若亲横槊赋，为言珍重百砗磲。
洞庭青草碧相连，使节经行别有天。又辍谏官湖外去，要苏民力未央前。一枝腊雪边江驿，百丈春潮上水船。小驻轺轩私雨露，司存及早侍甘泉。
廼翁旧取燕山第，子恰从人去使燕。孽子孤臣应有泪，祖功宗德本无边。离离故国摇鞭影，耿耿新诗贮腹便。父老相逢勤劳苦，为言咫尺中兴年。
暂违天陛星辰履，便上春风李郭船。两地逼人真勇退，三山去路俨登仙。循环花甲趋庭日，遗笏棠阴在镇年。盛事相望已无匹，宝奎新赐更光前。
受敌词章八面全，庆元书诏四方传。星辰听履聊纡步，笔墨论功即化权。将母愿为符竹计，投诚径缴冕旒前。暂烦明月双溪照，两两台星尺五天。
隆兴最盛初元榜，当日曾推第一人。出世经纶知几佛，看君意度不无神。居然勇退非惊俗，行矣追随亦为亲。只恐苦无明月句，经行难作隠侯宾。
我是次公门下客，登龙因许与乘龙。只今击柝从关吏，渐可扶犁作老农。莫报黄垆埋白玉，满看清庙列金钟。二难自是从来誉，勉事功名定亢宗。
九年清梦落鸣珂，尊酒相逢奈乐何。但恨醉人成谬误，莫嗔惊汝感摩挲。行装忽指吴门道，别意今随楚水波。若访水仙逢处士，为言新句苦无多。
三十三年同日喜，忆曾书札问淮堧。造朝合究三千牍，出守聊违尺五天。官舍君应思系马，家山我亦念斜川。政成的有天官列，不拟攀辕拟执鞭。
共论隶古弄文漪，酌别宁忘载酒卮。去去台中摅婉画，行行箧里富新诗。向来阀阅多丹禁，岂有人门后白眉。九万扶摇从此始，他年书札问茅茨。
襄阳耆旧流风在，幕府文书并省余。勿以修涂愁泛宅，不妨胜处憩安舆。碑存岘首堪怀古，诗忆槎头匪为鱼。万里功名从此始，勉旃声价百砗磲。
清于道骨澹于僧，海内忘形得此朋。作县只如诗思苦，能官已被荐书腾。下车搏虎真堪笑，入境无蝗定有称。我亦孤愚谙此味，愿言加饭履春冰。
堂堂张也竟难为，一唯工夫鲁得之。得兔故应忘百虑，亡羊正尔失多歧。千林摇落青还在，孤月当空影自随。昔日校官今作县，鲁斋行处即吾师。
金闺通籍绾铜章，荔子黄时恰到乡。僧夏相期尘外住，官期将趣橐中装。倾心栖棘仇香地，侧耳鸣弦单父堂。说着江西如故里，南城春色胜河阳。
建章万户及千门，博物如君自不群。入幕向来争论荐，鸣琴此去定知闻。官惟作县堪行志，闽独于盐害未分。剖竹乘轺同臭味，愿求长策献吾君。
南漳抚字溢三年，当路文章喜荐贤。鹤发有亲须禄养，鹗书无地足常员。为丞盍过滕王阁，诣府欣依刺史天。谏议恩深曾一顾，烦君为我道拳拳。
太学声名十五年，鸡林副墨竞流传。诸生定满升堂履，独冷何愁坐客毡。预恐上方催给札，便应西笑去朝天。君王若问安边策，上药良医有十全。
祝融七十二峰尊，诸老相望古道存。二邵人才元有种，三湘风物向曾论。先生此去行师说，弟子从今记善言。为访衡山戴监岳，可能略不傍华轩。
郡侯名字祖鞭先，郡倅风流世有传。更著广文铛脚坐，亦怜委吏鼎科年。江山莫道非吾土，官舍曾无有此贤。自是蓬莱山上客，枉教予作送行篇。
住久江西近物情，闻名虽旧盖初倾。未听健论折髯喜，况有新诗出袖清。为簿免从高士例，饮泉要改昔人名。为言牧伯乘骢旧，愧尔传家折槛声。
倾盖临川卜再逢，岁华飘忽老秋风。汗颜何补千人聚，过眼还惊万马空。今子所淹栖棘地，曩余曾掌采芹宫。种松已长烦公问，梁栋如今中未中。
笔端有印印金泥，榜榜名高米样齐。两郡漫游官似水，七阶懒觅荐为梯。登瀛已近帆惊转，入幕虽卑首愿低。举士引嫌堪自愧，眼看湖海放凫鹥。
家住城南水竹村，羡君月榭与风轩。头颅已料书生骨，言语难酬明主恩。何日致还归里社，也教依样买山村。弹边求炙君怜我，许种名葩寄后园。
起草南宫著作庭，历阶亦合侍承明。乞身只拟分符去，持节何妨衣锦行。道在不孤知己旧，才难偏怆语离情。极知便下思贤诏，其奈巴江白发生。
蓬莱云色正飞浮，猛乞分符向玉州。抵鹊信嫌三献辱，如虹肯要万金酬。勋名不朽山为砺，轩冕随缘芥作舟。却憾渥漥求汗血，不如天厩出骅骝。
慷慨中原泣夜阑，一门忠孝只南冠。来归九死赊犹易，就养一官轻底难。幕府礼罗留莫住，清时长铗惜休弹。男儿富贵寻常事，要取功名与世看。
小麦茸茸短覆泥，如何熟得济民饥。青黄未接我狼顾，黑白既分君解龟。已拜一言真苦口，极知三折是良医。从今洗眼看华要，书札无忘慰梦思。
一乐长存抵万金，百年谁肯放愁侵。饭蔬饮水真吾事，怀宝迷邦岂本心。桑户琴歌奚此极，孔门弦诵有遗音。新诗当暑时时至，每读清风自满襟。
过庭有子即同登，学圃承家岂足称。刻画无盐容更丑，宠光蕙草句全胜。名场自此一投足，宦路不须三折肱。累月笞儿吾岂敢，短檠犹可课秋灯。
读却床头满架书，时文元不费工夫。向来点额关奇数，今日焚舟合壮图。去去秋风趋北阙，行行春色满西湖。痴儿未了书生事，珍重青衫报国躯。
廼翁壮誉动贤关，晚把州麾苦要闲。细字尚陪灯火课，淡书端要姓名攀。扶摇稳泛鱼三级，文采曾窥豹一斑。舍弟若为同日喜，两家亲老想开颜。
半生经吏竞分阴，奏牍三千几汗青。技到屠龙从俗笑，志存流水有人听。故园勋业千株橘，世路生涯一草亭。却笑刘商长得醉，为无管属爱浮萍。
昨夜西风入楚扉，登临游子倦将归。璧廱未顿新书笥，锦里还寻旧钓矶。平世勋名赊马革，男儿贫贱且牛衣。傅岩词客如相问，说是今非昨更非。
篇章足可慕渊明，其奈田无二顷耕。甥馆久居谁厌汝，客涂远问我怜生。湘山物色留新句，使节绨袍有故情。并语郁孤东道主，春风吹梦到容成。
二月春光韵管弦，琴书独上馆头船。箧中未有西湖句，阙下曾传乐府篇。名胜难逢分手易，游从虽晚服膺先。有如尚待金门诏，须访南湖桂隠仙。
眼底男儿隘六区，似君豪气有谁如。中原赤子头今白，天下苍生力未纾。北阙有书流涕上，西山无地带经锄。共谈世事何时了，劝子加餐返故庐。
天台自是金仙窟，而况师曾住惠因。祖令全提余作略，旧营重按想精神。绝怜老宿参辰象，何限名蓝甲乙人。若遇毒龙师摄取，经行杯渡熟知津。
詹事家中灵照女，圆月会下祖师禅。一条见地如丝直，百架修廊尚结缘。飞锡先从坳里去，掷杯聊当渡头船。更于何处求真佛，说似檀那领现前。
诗翁万里恰归来，涤面那无一点埃。生马谙骑便武事，故京熟览动诗才。别来我已成炊梦，此去君应悟劫灰。见说北庭犹假息，可无尊酒沃崔嵬。
雁塔题名不记年，相从淮海喜跫然。了知鹏鷃悬微分，祇觉夔蚿有故怜。共泛仙舟凌浩渺，赓吟醉墨堕芳鲜。少游陈迹无寻处，小五湖中水拍天。
一水分流西复东，画船随水去匆匆。晚风鼓角增悲壮，高垒营屯足长雄。粮道已无清口应，舟师会把朔庭空。眼中方略全图在，未肯轻将属画工。
秋风日日动诗情，人与诗篇一样清。归去星辰添秀润，经行草木倍精明。河山未阂功名志，岁月徒催鬓发生。送客微言何足录，便将佳句榻前呈。
功名破甑等虚空，身世随缘邴曼容。行色过于秋澹薄，离情恰似酒醇浓。想君时看水西景，顾我方听夜半钟。莫计升沉须强饭，男儿爱惜鬓星松。
新昌令尹鲍参军，中的声名孰似君。未免徒劳纡墨绶，不教平步上青云。句如冰柱当庚伏，心似秋空纳世氛。岂为求齐工鼓瑟，知音合遣九霄闻。
一水经行昔饱谙，故乡真似是淮南。杏花岩畔春携酒，杨柳堂前夜驻骖。邻境不停科甲马，吾民常喜足田蚕。风谣物色堪诗句，饯客归时问转庵。
句读江西独亢宗，笔裨造化蚤论功。相逢客已传河尹，未见天教忆戴公。欻讶鞭鸾仙尚散，犹怜小草味能同。明朝遣客方公事，醉墨何妨落暮鸿。
寒似西来不立宗，酒兵屡敌故难功。诗成染笔能忙事，勘罢糊名也自公。细雨烧灯惊节过，清尊华发与君同。故园花讯新来少，欲问平安无过鸿。
画史何人更姓吴，梁园重与续成图。晴泥正好一犁雨，归思还先六幅蒲。院锁余寒春力峭，书残午后客情孤。新诗剩喜相料理，已觉胸中隘五湖。
桃李枝头锁沍寒，天工一笑发嫣然。唤回雪苑阳春脚，幻出琼壶小有天。欻看南图羊角上，恍思西抹阿婆年。政须点勘频呵护，准拟开函近御筵。
不因呵手轴书帘，颛帝司寒盍解严。已放官梅撩杜老，更堪园柳忆陶潜。定无裁鉴追王谢，敢别妍媸摈嫫盐。尔许空餐已知愧，底须自喜作沾沾。
一时天府姓名登，三载文翁礼俗型。已著衮衣亲劝驾，更施燕席共谈经。杏园路逐三春暖，星汉槎通八月灵。圣策若询黄发老，为言轻重系朝廷。
措世规模岂小康，八荒寿域万年觞。谏行膏泽苕溪水，讲劝渊源养浩堂。遇合共欣鱼纵壑，阔希真见凤朝阳。檐花细雨金銮直，预卜为霖喜色黄。
流年舍我疾于飞，受岁于予孰敢违。有愧渊明新觉是，自怜伯玉旧知非。盍簪烈炬昏骑马，博簺相欢夜倒衣。岂复少年豪气事，诗坛聊为解坚围。
大难过访忆曾酬，谒入徒惭刺字留。惠我新诗堪照夜，喜君逸气正横秋。时哉好去陈三策，老者那能画一筹。暇日太丘如共款，忘炊肯更作糜不。
老眼青灯字字愁，犹能宅胜复栖幽。要追野叟田夫辈，愿作渔乡橘里侯。蚤取科名辞举业，来陪散吏入诗流。小孙勤苦童蒙训，未解知名杜若洲。
半夜月明晨起风，不眠附火鬓搔蓬。窗虚洒急疑霰集，合暖香微知菊丛。便拟南枝开摘索，只愁卯酒醉冬烘。行吟真爱亭前路，梅蕊已如椒子红。
仙凡从昔各为乡，弱水蓬莱隔混茫。不见麻姑呈狡狯，空教贺老号清狂。两奁心事无人共，万点花飞有底忙。说与东风须作主，莫教痴白妒娇黄。
休厌黄鹂百啭声，诗翁亦是不平鸣。中年怀抱愁离别，暇日亲朋好会并。踏损落红无锦袜，吟成白雪有朱英。栏杆徙倚空三叹，雨后斜阳写不成。
闲中直指醉为乡，寒食扁舟竟渺茫。可惜海棠随雨过，犹怜粉蝶伴醒狂。游人静后西山好，春事深来老圃忙。未必烦公频折简，花时还是负姚黄。
连夕惊雷非恶声，池塘合合几蛙鸣。春程尚有三之一，乐事那能四者并。养得苔钱都满砌，足为花地藉残英。闻闲不惜冲泥过，架上酴醾玉已成。
真是儒仙薮泽姿，长髯合住谢家池。香炉峰下看云坐，碧玉壶中倒景窥。妙旨五千归日用，纂言十万见宗师。故交幡起逃儒恨，不值青藜夜访时。
春去堂堂已浃旬，幽花耿耿尚能春。细思造物尤恩我，晚著家山剩庇身。客至情亲惟话旧，诗成意足不求新。长年道路多疏隔，如子相过正要频。
回首城南同舍时，参辰相望更为谁。杜门正愧衰兼懒，枉句多惭颂不规。新竹筛金鸣粉箨，初荷擎盖弄纹漪。小园景物堪供给，剥啄何时共说诗。
老去才衰非曩时，如今何处有新诗。陶溪已过黄初作，漳浦曾同郑老期。近喜高轩能肯顾，翻催归棹起相思。杖藜固有殷勤约，逸驾愁难十驾随。
刘墙屈垒敌金汤，今继薰风写拒阳。久住扬州诗富艳，暂归孤屿句清凉。檐声叠喜随花落，野色方期共竹光。偶苦河鱼今少愈，不应樽酒负鹅黄。
逸驾翩翩莫可攀，飞腾岂久住乡间。秋风便起东西玉，郢雪姑吟大小山。仅喜借居邻竹院，能无持酒到松关。楼成约共鱼轩过，急遗双壶且破颜。
试听剥啄莫寻推，竹院来过更有谁。紫凤迎门披裋褐，小龙入臼破新规。映空白鹭排青障，照水黄鹂点碧漪。春去自应留物色，眼前何事不供诗。
城南家训不籯金，曾共青灯课夜吟。往行二刘元作则，后人六艺尽师心。经传乡派源流远，诗到孙枝志思深。玉润风流今鲍叔，卜邻佳处到于今。
同病齐年各老成，喜君勿药近安平。篮舆不惜寻梅过，藜杖何妨倒屣迎。潘令剧谈听至夜，刘郎新句和来清。疾行每愧穿杨手，金榜君居第十名。
拂云著句未能奇，聊为溪山且发微。过矣琼瑶烦答赠，居然怀袖有光辉。经时苦雨无佳思，几日占晴望落晖。石友不来春自老，登山临水送春归。
石兄兄石不兄钱，卜筑山边复水边。位置亭台依茂密，剔疏岩壑听潺湲。拂云修竹还通月，擎盖高松不记年。预恐陶君回俗驾，拟乘下泽疾驱前。
惠我诗章有琢磨，传家学力见功多。恍惊社里摛文手，夺得天边织锦梭。竞约芳洲容与戏，预欣清夜醉时歌。熏蒸浪泊看鸢堕，不念垂垂老伏波。
杜老添愁怜晦日，阆仙不睡惜残春。闰余宽我花枝眼，年事逾君卦气身。架上酴醾香已歇，阶前红药色方新。新晴肯访山园否，闻健闻闲莫厌频。
殷勤春事尚弥旬，岂是榆钱买得春。映水残阳开句眼，满园新绿庇花身。论文把酒交情旧，对弈忘机局面新。信笔题诗无好语，多情乌鹊喜声频。
曾倚平山望远峰，桥过真主昔回龙。词翻十事温卿阅，句敌三都蜀岭筇。置驿家风罗四面，挥毫帅守角千钟。来归肯作萧闲伴，一诵新篇一起容。
田家渴雨望云峰，掣电驱雷起蛰龙。喜极三农俱合爪，争扶百拜各抛筇。先生不用愁经笥，老子惟须办饮钟。换韵题诗应有句，何人起舞为予容。
衣钵欧梅无别峰，天悭发处妙屠龙。琼瑶有句传商鼎，金石留声在蜀筇。三叹少曾赓俚曲，五音全得列编钟。末章压倒君余事，不道承家有愧容。
净尽繁红但碧峰，药栏犹有绿盘龙。风光何限供吟笔，霜鬓尽添宜老筇。岂必愁来方酌酒，底须句到始撞钟。闲中作乐真吾事，多谢天工久见容。
西山爽气挟莲峰，碍眼何尝恕箨龙。近种猫头未成竹，拟求人面替扶筇。春归意绪愁千斛，病起情悰酒一钟。莫话朝鸡萌妄想，形骸老丑若为容。
云间声价仰高峰，今向诗中识士龙。传诵废餐惟阁笔，行吟须杖转思筇。晚欣乡里才华盛，故是江山秀气钟。竹院过从烦答似，坐来起敬有羞容。
看云注日爱奇峰，撼壁鱼梭欲化龙。凤沼催诗欣在手，骊珠夺目急扶筇。老惭尚窃祠庭禄，闲觉惊闻夜漏钟。报答一春无好语，更怜同社曲优容。
老惭匿影爱岚峰，已愧家声昔二龙。凿井得泉思种橘，寻河知路记因筇。加餐漫说囊中法，应俗多违饭后钟。同社朋来欣已诺，何时倒屣却从容。
迢迢起顿两三峰，石窟门边有断龙。致爽君能豪拄笏，策疲我愧老搘筇。论诗句句谐唐律，举酒时时敌汉钟。谢客分留余物色，可能无意更形容。
玉树风前映玉峰，吾家安得此乘龙。书林未照青藜杖，甥馆肯陪高节筇。归棹喜闻明月载，哦诗想带夕阳钟。从今社里添光宠，咳唾珠玑有仲容。
凌云健笔耸云峰，夺得标归信是龙。官似梅仙非素隠，山经谢屣伴栖筇。柳边待起明光草，花外要闻长乐钟。暂肯闻闲入诗社，来篇三复叹南容。
契托尊公千佛名，思瞻生气属丹青。爱君克肖充眉宇，将母通家过里亭。难韵更能陪我和，苦吟想见彻邻听。勉传衣钵穷年计，入学元非一仲丁。
扰扰人生漫百营，思量蒲柳岂长青。四时代谢真邮传，百岁光阴寄客亭。眼底浮华非我有，静中真乐要人听。故吾不惜全还我，二十三前是白丁。
归巢倦翼底须营，家近容成取次青。笑我崎岖山上路，羡君潇洒竹间亭。弄璋已觉门阑喜，引玉尤惊里衖听。得子且欣容易养，庚壬乙丙况藏丁。
三迳虽荒可更营，归来因得课樵青。岩栖宁著高低屐，世路怕过长短亭。厚禄故人新枉句，高山流水旧知听。案头展卷勤收拾，却恐天官敕六丁。
连朝晴霁有何营，静对修篁照眼青。旌节花迎门外客，发扬荷傍水边亭。双呼鸠语元无据，一个蝉声已可听。鹊鹊飞来还送喜，吉丁新句遣家丁。
在勤生计合勤营，手㔉山园药甲青。首辨君臣严位置，次看炎冷各调亭。有身为患那能见，未说能仙自喜听。肘后传来须记取，种时端是戊衔丁。
自笑求田了不营，竭赀结屋为山青。尚怜远岫光倾座，犹欲平崖稳著亭。同社唱酬虽数至，扣门剥啄未尝听。故交要识今吾面，不是遗民即隠丁。
穷当坚似亚夫营，谁似任安事卫青。欲使威仪还汉旧，未伤风景隔新亭。功名薄处书慵读，志节高边我爱听。过午尚思茶一碗，休将后蔡比前丁。
身世悠悠莫苦营，是他松柏只长青。宽于茧瓮茨为舍，大似鸡栖草作亭。虫臂鼠肝元自定，龟毛兔角惯曾听。胪传天语君须记，第四科名合是丁。
年衰病怯思怔营，惟见诗筒眼便青。连和旧篇才结局，高吟新月恰当亭。敢轻勍敌婴生力，正恐陈言厌熟听。入社莫言诗殿后，此时孤律梦方丁。
君诗纪律似坚营，气王东南帜赤青。涌思急于流峡水，疾驰快似速邮亭。想当惬意须频读，说与齐眉更喜听。击钵工夫胜刻楮，卖文却笑隠吾丁。
年逾卦气易身营，除一君犹鬓发青。岂但文章难匹敌，只量筋力敢秤亭。诗如博弈聊贤已，调似渝歌且易听。除却吟哦无一事，斋心惟敬六神丁。
聘钱犹欠入驱营，野语传讹乱史青。河鼓牛郎隔河汉，成桥乌鹊为津亭。随缘乐事从心赏，妄想佳期莫耳听。见说老人星合见，更占秋丙看春丁。
困倚床头未当痴，结庐取次不涂茨。常留真火添丹灶，任使清霜上两眉。入市有钱时施药，还家无藁自吟诗。不因乘兴来过我，老子姓名谁得知。
佳句驰来合斩关，家童岂得嫉渠顽。好怀偶苦催租至，厚意虚教垂橐还。近社赓酬几寂寞，旧诗涂改厪烂斑。转庵方示维摩病，犹望崇斋大小山。
访旧论交忆断金，闭门宣想日高吟。应思后牧长回首，更学阴何苦用心。顾我自知经世浅，如君何苦爱人深。相逢休说东山话，已觉昨非犹至今。
如悬夜雨润冬晴，菜本朝来翠浪平。菊老容成宜退听，梅开真爱欲相迎。拥炉静坐心非想，把笔题诗思过清。写寄城西老朋友，数能过访不无名。
投老投闲袖久通，何妨搔首鬓如蓬。故人索我形骸外，春事开予笑语中。别去未几情似阔，诗成倏至福何洪。倦从远役宁株守，人讶相从臭味同。
如君摸索不难知，匡鼎来时解说诗。莫作瓜分甜后蒂，已拼樗散鬓成丝。闻闲岁月壶中永，取静光阴隙外驰。莫道广文心似铁，知心犹有赋梅诗。
缭垣虚昼静沉沉，两行槐阴一径深。细雨入帘供洪溽，清谈参坐共萧森。柳边花底随官事，绿暗红稀惜壮心。正以头风无藉在，诗翁佳句敌陈琳。
檐溜涓涓响涧涔，湿飞蝴蝶见深深。乳鸦雏雀自酬答，老柳古槐惟蔚森。同省三人惭未至，许身一字愧初心。妤风隔院动修竹，随意题诗倾碧琳。
圣时下士若卷阿，鸿笔词源走万波。南省只教韩愈到，北飞犹障禹门过。男儿器业偏成晚，夫子才名独患多。地辟天开知有日，中兴宜颂更宜歌。
每思忝窃长知愧，何有行藏可待明。壮不如人祇录录，老将及耄更平平。故交契予情文厚，佳句驰来格律清。拟策疲驽追逸步，却愁重趼趣修程。
宜男草长欲忘忧，含笑花开却似羞。转蕙有风凉意动，重梅过雨涨痕留。幽闲岁月难消受，香火朝昏未答酬。珍重友朋相慰藉，鼎来赓和得因由。
梅风拂拂动薰弦，久雨休疑是漏天。有客方怀吟泽畔，无楼那得住山边。添香遣日愁难破，换韵传诗喜欲颠。犯戒成章贤博弈，门人已废蓼莪篇。
久向竹林闻小阮，恨无此客岂无毡。文章未可为余事，子弟何妨自太鲜。老去懒兼衰作病，传来诗与月俱圆。瓣香合为床头易，笞凤鞭鸾不是仙。
一缄书札故人情，中有新诗字字清。邮置传来心已醒，秋镫读处眼偏明。扬州路近帆能疾，瓜渚潮来水似生。少驻星轺问遗俗，春风生帐有诗呈。
身名已愧凤巢阿，世念难教古井波。老觉病时终是懒，话当情处爱相过。闻闲莫惜朋簪盍，服义相将户履多。意到会能拼剧饮，与君同赋醉时歌。
眼底扶疏绿渐稠，傍林轩槛转清幽。空餐敢拟过僧夏，闵雨犹怜近麦秋。客有好怀厪夙驾，袖将佳句豁牢愁。焚香饷客无多景，静听呼雏鸟雀啁。
案头故纸积如山，春去能无半日闲。已约旬休同此集，预愁阴雨在其间。时清不禁无何饮，昼永从教竟日还。只恐扁舟成拔宅，同游无路可追攀。
杜宇来时忆故山，簿书丛里且闻闲。流传旧体湖山外，赓唱新声伯仲间。雨霁园林鶑亦喜，风轻帘幕燕知还。苏公堤上明寒食，逸驾翩翩不可攀。
一春无计接茵凭，野草闲花漫自荣。留得小栏红药在，待看新径绿阴成。亦怜酒盏疏谈柄，肯寄诗筒督课程。多病感君勤问劳，肱三折后万缘轻。
搀先登眺高为节，片段芙蓉锦作花。赖得前朝曾此集，有如今雨欲何加。欢浓未分玄成白，客醉犹怜酒胜茶。犹恨梅川无好句，更须君赋为传夸。
身闲城市即郊坰，况是秋高气倍清。酬唱篇章惊句眼，往来节物见交情。重阳槛菊明朝摘，细雨檐花昨夜鸣。晚霁嘉宾不重赏，灵山空自爱嘉明。
眼见交游半陆沈，可无百丈引清深。注成兵法有奇志，闲过壮年应苦心。几度梅花开怅望，有时杨叶梦追寻。男儿机会何终极，莫遣愁将鬓发侵。
扣门有碍吾何适，排户顿疏君作难。不对桃花倾社酒，谁怜燕子怯春寒。便过熟食过元巳，尚看酴醾看牡丹。却笑今年诗厄闰，略无好语入毫端。
坐看母竹长龙材，衣上新痕染碧苔。杜宇不随春老去，黄鹂偏傍水光来。摇摇书带连香草，冉冉凌霄上古梅。此意转庵同领解，更须潘令好怀开。
分宜南北两乡分，路入南乡过所闻。荞麦满山明积雪，晚禾匝野涨黄云。寸田必垦怜农父，五斗空餐愧令君。惜许早田成旱损，不成乐岁答民勤。
百年厦屋尽良材，客位经年长紫苔。失马塞翁翻有得，抚松陶令盍归来。门前婀娜千行柳，墙角轮囷一树梅。满壁图书非诧事，锦囊成箧未曾开。
一水弯环抱县流，水南物色总清幽。案头故纸看成叶，眼底青山见即愁。夜唤扁舟乘月渡，静听鱼网沥波收。忽思孤屿中川畔，满意秋风落钓钩。
诗翁四十九行年，说着行边喜欲癫。介妇滩头随水宿，冯公岭上伴云眠。趋时萍实甜于蜜，阅世匏壶老更坚。冀北须君空一洗，眼前驽马太劳鞭。
此驿阅人多似我，于湖去后有谁来。诗留版壁经年在，门对岩扃尽日开。天上有文修白玉，人间无句对苍苔。相逢莫问滔滔事，荷蒉曾过有意哉。
溪容雾气扑清芬，野色微兼晓色分。樯表已迎山背日，缆端犹系石根云。打头风信看来转，当面滩声语不闻。遥唤渔舟倦回首，人鸥那得更同群。
归来百事尽摧藏，卦气行年分所当。未晓不眠真是老，才明便起有何忙。移山种石愚翁癖，遇酒逢歌楚客狂。此外胸中无个事，有时信口作篇章。
饭了晴窗睡足时，杖藜徐步出荆扉。若无俗事关人意，只有杨花点客衣。黄鸟怨春浑不住，杜鹃知我亦思归。邻家酒熟容赊买，竹笋初生韭菜肥。
自思堪笑亦堪怜，懒与顽兼不可镌。两纸书成大功业，三杯酒罢小神仙。每当静处常追悔，何似闲时旋补填。害性苦心从古病，不如归去乐残年。
已近无闻半百年，枉烦明镜照华颠。湴河驿马妨乘鄣，氐宿苍龙分委天。告我三阳闻好语，验君三命有真传。预愁一字终无补，何日归欤阿对泉。
已是于思去复来，自惭无补效涓埃。麤官只合供烦使，昭代惟须急异才。名士不应诗作祟，诸公方拟管吹灰。且容一舸江湖去，庐阜烟萝锁碧嵬。
五月征行思竹院，半年赓倡负松庐。水西风月分归后，衖北交朋过访余。携具洗泥曾醉否，逃禅得句定真如。涉斋终日攒眉坐，正赖清新为起予。
不见融州夏涉秋，居然款对豁羁愁。犹存尊足怜同病，不系虚舟任打头。久待一州当敛惠，终烦诸野要营求。我今不啻便应足，独恨于君百未酬。
赤目朝来势转加，病身观妄有生涯。火平文武宽心地，酒远圣贤疏肺家。虚白已能生暗室，空青不用点昏花。小冠预拟更名字，借与团圆藕叶纱。
痼疾多年久一翁，医方验后自难功。已惭兀者犹尊足，敢企泠然欲御风。觅句未能生处熟，论交正要苦辞攻。凭君莫话沙堤事，此语终谀不是公。
烟蓑不尽四山青，古道长将古意评。辟谷久知疏药裹，纂言今见满书檠。尧年请祝新抛隠，宋范争抄近荐名。圣世埋光那可得，清台恰奏少微明。
陶溪路远强跻攀，犹得诗筒暂往还。有便催租俄败意，无心听鹊忽承颜。菊花满迳成三老，梅萼穿林见一斑。肯为转庵聊且住，预愁约束裹粮悭。
底须屏障写天吴，绝境横前与画俱。两塔屹波流不去，千帆破浪远如无。空明水月光争媚，开阖云山妙莫摹。扁榜首蒙摩诘句，小亭从此有诗图。
吾闻北马来西极，骧首蹑云无定姿。俯视双瞳真皎镜，遥怜一骨独权奇。何年惨淡经营处，此日飞扬奔放时。把玩不须嗟岁晚，会看天厩著金羁。
两年贰郡半专州，濠上鱼涵惠泽游。慨念中原变荆棘，图成外国别冠裘。故宫禾黍悲清汴，落日风沙惨白沟。汉节提携曾记别，居然展卷涕横流。
健妇真能胜丈夫，丹青人物妙难摹。百年画手承平久，万折归心守节孤。辄此珍藏为我有，从渠远致更能无。伤心故国流风在，不是成周王会图。
门前流水古犹今，不见钟期但苦心。每忆承平爱人物，有谁埋没向山林。一官黄绶甘肥遁，百首清诗共赏音。自笑抱关人录录，亦将名字托碑阴。
风静波恬没是非，雨蓑烟笠当冠衣。移将兰棹垂纶去，钓得金鳞带月归。到处茅柴赊可准，有时莼菜滑仍肥。旁人道是忘机叟，到底从来不识机。
斓斑红黛鬭芳塘，新妇鱼儿著底忙。岂为长陵矜先后，不知濠上乐彷徉。诗来解辨吾伊谬，我欲兼将胜负忘。蚌鹬相持堪惜许，须知旁有谢三郎。
秋来风物自凄清，叶叶枝枝策策鸣。近砌不堪催织语，远砧更送断肠声。苦心且作丁当和，积恨终凭熨帖平。寒女终身无褐彩，绮罗通夕课寒檠。
峰顶球场翦似平，汾阳号令素精明。万蹄攒逐一星过，两队欢呼众乐鸣。静看穿杨矜妙手，醉观过翼觉身轻。摩挲亭下排衙石，拟赋将军射虎行。
竞春人去客苔侵，喜对安仁理玉琴。百尺游丝非助我，一声啼鴂是知音。湘桃作意红兼白，碧柳随宜浅更深。昨日胭脂今日雪，可怜墙角两来禽。
绿阴昼静熟观棋，横出宁分正与奇。要处不容留活眼，忙时翻笑敛愁眉。手谈大似衔枚战，坐隠几同过枕师。著罢了然无胜负，机心却许白鸥知。
绝境夤缘有路攀，隔波楼影塔中间。才收梅溽经旬雨，已放莲峰几朵山。胜处得闲真阆苑，醉余忘世即函关。诗高不饮妨何事，恐对湖光自忸颜。
浊醪青蕊作重阳，才入开炉月果良。佳酿遣销彭泽恨，好怀肯对马军尝。清新有句须留待，风味如君不可忘。只俟高轩共杯酌，四时岩桂尚能香。
三衢三杜人能说，我亦曾窥仲叔间。软语接来真有味，好诗吟到祇如闲。名场偪仄云垂翅，泽国冥蒙雨蔽山。不有客楼何地著，可无尊酒破天悭。
显庵多别又多年，小草蝇头越了然。觅句不为禅所缚，住山长是佛相怜。无从饮酒过莲社，尚肯分茶到玉川。肉食正惭无补报，归心已驶不须鞭。
堕甑功名久任缘，形骸老丑孰蚩妍。了知白发关吾事，敢学乌髭趁少年。人谓黄金容可作，君藏鸿宝乃能铅。一皤正博妻孥笑，许惠良方试与传。
细看绿绕与红围，此地何曾着白髭。顾我全惊缁鬓改，羡君犹有黑丝垂。一皤博笑几同调，两丑相看莫敛眉。正使醉中巾帻堕，不妨齐唱赤壶词。
不鼓君家爨下材，渴心古井欲生苔。柳枝未放行云去，巫峡又还为雨来。似染霜髭欺黑漆，尚禁醋齿试青梅。不妨雨过同心赏，一架酴醾花正开。
转庵蓄砚有奇材，受墨逡巡落海苔。异品已堪相甲乙，余波足可畀云来。许分阮侄邀金竹，预想将军慰渴梅。尤物匪珍才可惜，芝兰正要满庭开。
笔冢前头几泣鱼，笔耕无获匪才疏。寄将毛颖烦为传，恰值虞卿正著书。千兔难酬终送似，两家托契更谁如。词章老去输豪放，琼玉从君要珮琚。
淡交如水足生平，晚岁烦师托石兄。曾解点头听半偈，定能发笑验三生。丛林住遍归来好，长物分将过去轻。闻道肯为邻舍佛，锦衣只在雁山行。
百好残年心已灰，石君久去绝嫌猜。故人诺重金难比，族里言温璧径回。曾与话禅听翠竹，亦资醒酒卧青苔。如今相见休相叹，各是因人归去来。
苍然拳石具林峦，上有菖蒲八节滩。洛浦毵毵余玉珮，蓝田拂拂长琅玕。著身便恐移天姥，濯发还疑借洧盘。割爱赠予铭座右，斓斑鬓影照应难。
太室晶莹粲玉芝，慈闱恰遇未央时。两宫喜色腾尧采，万岁欢声动汉卮。发祉有来增裔叶，产祥方至在孙枝。从今庆事频频有，准拟赓歌剩赋诗。
阶前红少绿多时，尚有名花巨压枝。珠璧直疑天上得，琼瑶难报世间奇。悬知丹禁鶑花绕，始觉仙家日月迟。珍重十洲蓬岛客，津津喜色见双眉。
姑射山头冰雪姿，自应不负岁寒期。一枝已共巡檐笑，半树宁忘欲雪诗。未许佳人和月摘，且容老子受风吹。城中诗社新牢落，绝喜陶山慰所思。
摇落驱驰自岁年，今年惭愧得身安。小园亦有先春意，短思惟知著句难。看水看山从昔好，爱风爱雪待今寒。故人远寄催梅作，唤起新愁有万端。
江南春讯漫年年，月下推敲句未安。好语得来元不易，爱花开后却无难。霜晴屋角偏先暖，雪色枝头已破寒。为向催梅居士语，杖藜肯复过苏端。
犯寒时访岁寒姿，经闰何缘却后期。珍重故人勤问讯，剪裁新意作催诗。一阳潜与飞灰动，九奏深凭画角吹。莫遣诗筒成断绝，日来频为起愁思。
江南驿使是知津，剪送琼枝裹绿筠。触发家山春意思，唤回天地雪精神。护持惟有壶瓶水，映带全无几案尘。一夜梅坡清入梦，不妨持恼谢岩人。
孤标耻付寿阳妆，薜荔为衣藓作裳。映竹蒙茸初破白，倚松鳞甲亦生香。分无疏影追同辈，肯逐群英殿后芳。珍重折枝烦寄与，恍思千树故山旁。
未信时新有俭妆，缟衣趺坐赤帷裳。已甘槁项终肥遁，无奈酸风发暗香。心苦故应如貌古，林深正不为人芳。须知已是丈人行，领略群英顾在旁。
传闻有约过包山，节遇天祺得暂闲。便有啼鶑迎柳外，不妨飞蝶导花间。东吴壮观随潮长，西洛风光指日还。独恨微臣无补报，勋名分寸盍跻攀。
未叹春光去有涯，诗翁时为送名葩。娼条冶叶从过眼，魏紫姚黄始是花。洗涤壶缾晨井水，护持风雨夜窗纱。十眉已觉成羞涩，且向樽前领物华。
看花檐上眼长寒，惭愧邻翁送牡丹。和露擎来香可染，拢云争插玉成团。传闻西洛名千变，排释东风恨万端。茂苑去天真尺五，羡君花信报平安。
扬州千叶旧生涯，诗到坡仙正复葩。喜见故家翻瑞药，送将新句续名花。日高髲剃醺含露，时样梳妆肉映纱。窈窕留春春不住，诗翁留得鬓边华。
莫问无涯及有涯，眼前万绿替千葩。故人访我跫然喜，小阁留春圣得花。美酒急倾门候钥，清歌未彻烛笼纱。匆匆似此频能过，犹胜逢人说梦华。
绿遍山颠与水涯，苦吟且不到春葩。新篁已接三竿日，红药犹开四月花。好句更烦衔两袖，嫩寒犹觉怯重纱。留连小饮无须醉，明月翩翩扈翠华。
浄尽天香溢夏寒，满奁谁掷狡仙丹。洛花不逐林花老，禁药犹堪木药团。试问丁香和恨结，何如萱草破忧端。翠屏红粉腰如束，我是村中老谢安。
阶药留春逗晚寒，鬓丝敢傍脸霞丹。肯分骑鹤红千叶，喜见盘龙绿一团。妖格流传如有恨，狂香横出亦无端。殷勤为换瓶中水，排比窗前两行安。
碧莲花发梦湾矶，鹤骨难教厚禄肥。夜月擎来双掌露，晓风拂动六铢衣。渔歌过后香犹湿，鹭影移时雪欲霏。风月既为专一壑，茅茨何自有光辉。
一湾清碧绕中阿，万柄香红映曲波。不道龟鱼长受庇，只欣鸥鹭数相过。机心久与尘俱息，警句元无趣自多。病起情悰聊徙倚，何人解唱野塘歌。
累石防花拾弃材，凿池种藕白余苔。游鯈剩喜波光阔，飞鹭似知人意来。已见圆荷浮小叶，正须细雨熟黄梅。莫言旧隠无多景，一派清泉手自开。
琉璃布地绿愔愔，苗长蓝田夜照林。雪色能香开有璞，玉光未拆盍成簪。不登云髻尤孤洁，长浸铜壶更久禁。梅与水仙流品外，幽兰相友是同心。
说着宜男已可羞，移栽老圃且忘忧。传为麝种生来别，唤作鹿葱元是愁。幸脱炎威才过夏，何缘冷落尚宜秋。国香天且难拘管，过眼空花一笑休。
非花非叶艳茸茸，雁未来时已自红。多似锦衣明昼绣，好同旌节种秋风。鸡冠麤俗难争长，金凤低徊漫作丛。谁道后庭遗恨曲，龙蟠王气正豪雄。
满地金钱买断秋，晚年安得有穷愁。小园不负长寒眼，佳客自疏新白头。一种最开陶迳晚，两年曾向蒋山求。肯能过访同心赏，犹胜传声互答酬。
四体支吾两鬓秋，一生知足百无愁。洞霄香火手加额，太玉山园茅盖头。归去来兮交未息，不知我者谓何求。若人共说无生话，一句抛来一句酬。
城云一坞碧云深，亦许分青到泮林。移去检书涓醉日，种来挟策较分阴。细看直节难教改，设有繁霜不受侵。二妙育才如此竹，惜无健笔与长吟。
新绿愔愔长茂材，嫩流漠漠养深苔。一梭金影缗蛮过，半缬花光剥啄来。槛竹鸣边垂粉箨，池萍缺处落肥梅。闲中偏得园林趣，更觉清和意象开。
雨余扶杖入苍苔，检校园工有品裁。缓引瓜苗教傍架，旋齐菊杪要平台。出墙新竹矜施粉，立水高荷劝把杯。莫讶小园饶胜事，故人续续送花栽。
随意篇章落海苔，琼瑶欲报不知裁。青蒲细草来斋几，白雪阳春走皂台。梦里勋名槐是国，闲中活计芥为杯。吟哦蒋径潘江句，浅白深红手自栽。
踏破先生客位苔，诗仙凤沼得重裁。连城更枉捐双璧，二妙真堪共一台。蝇到成时元误笔，蛇因添后失持杯。劝君休话青蒲事，妄想根苗莫更栽。
漳州远为故人东，问讯深怜臭味同。喜可寒冬耕灞浐，吟堪小麦熟崆峒。贱生已觉年骎暮，远祝应难日再中。愿老洞霄香火吏，余龄犹得效呼嵩。
充位无功得放归，渊明若在耻吾师。旧交动色知毛檄，故里分甘到董帷。顾我已沦诃谴域，如君合建太平基。竞传报政趋严召，远业真堪济此时。
却喜漳南解秩归，天教慰藉老朋知。巷南巷北游从旧，浙右浙东赓唱诗。上阁有题皆得和，西湖无路可陪时。年颜相去追随得，难老如公寿更颐。
岁岁新阳喜仲旬，两家儿辈作生辰。下生弥勒迟三日，共约梅花作故人。未许同龛供佛事，只须共载接车茵。相先寿语须齐和，满酌吾家太玉春。
剖竹乘轺课最多，班高惟月正透迤。千龄圣主难逢际，九袠慈亲奈老何。尚拟鸣珂还里衖，俄伤埋玉向山阿。宣仁忠节平生愿，有子巍登进士科。
抱负平生是朴忠，发挥不尽古人风。名藩多历为民福，上阁频输在帝衷。勋业有期方感会，哀荣不恨剧初终。灵峰树杪龟趺出，无愧铭辞属蔡公。
忍看丹旐引灵輀，尚想祥华进止时。无复短檠亲教子，空余满箧旧题诗。阴功会即佳城兆，显刻犹须幼妇碑。小殡西湖湖上寺，冷云秋露不胜悲。
忆曾伯仲共论文，迭和埙箎自不群。尚以竹林怜小阮，肯令新妇配参军。登楼无计追王粲，载酒空烦过子云。幸有诸郎传素业，勉旃犹足振前闻。
胶庠衣钵是青毡，付与儿曹自勉旃。鼎级科名彰父教，著庭勋绩见家传。千钟合使荣三釜，一品终当贵九泉。留却无穷风木恨，悲笳呜咽晚春天。
教子全功次第成，吾乡钱氏窦家声。善根植得桥梁固，心地均教役使平。铜墨远从欣养志，银绯勇返了遗荣。哀荣寿考无堪恨，行道称嗟泪自倾。
风姿酝藉发阳和，议论峥嵘砥柱波。先见不为时宰信，孤忠惟是圣心多。两州惠爱逢人说，万里功名奈病何。期待自惭无补报，忍观埋玉北山阿。
人物吾乡行秘书，功名末路坐题舆。只教副墨传蛮徼，不得雌黄到石渠。临事孰如仁者勇，著书犹是道之余。推尊文行铭辞好，无愧当年叹起予。
惊心同榜渺参辰，回首龙飞四十春。不憗此翁天实惜，欲论心事我谁亲。百年风月归吟笔，一代仪型落后尘。正尔棘心吹泪苦，石塘东望更沾巾。
孝庙祥刑首选抡，行藏何愧百年身。共知草木威名旧，亲见旌麾号令新。登陆政成俄告老，建旄好在奄归真。传家有子无遗恨，千古佳城泽后人。
三生竹素一臞仙，六艺波澜万口传。能使声名垂宇内，不教官职副生前。松阶显揭新阡表，宣室深知旧学贤。忆赋桐君赠予别，忍吟薤露挽公篇。
世取名科耀故乡，君家显祖屹相望。将雏近喜重偕计，有子先登服义方。著从事衫元漫仕，入元戎幕已交章。头风正待陈琳檄，熟路轻车痛折箱。
岂以姻亲笃故情，最怜意气感平生。身居城市如专壑，家蓄图书得主名。满拟归田谙笑语，何期中路隔幽明。有儿万事无堪恨，待勒铭诗作世程。
掀髯握手话心期，录录俦中独见知。官职有惭公过许，行藏无据我何为。直书实行人能读，厚德深功世莫窥。有子传家吾不恨，西风吹袂涕垂颐。
不烦月旦课乡评，少日声名老更成。百里恩波东浙水，两州遗爱蜀江城。操持坚彻神明惧，精爽全归父母生。子有笔端公不死，故交零落我伤情。
无复从容唱和诗，忍为恻怆挽歌词。生前秋月春花了，身后高山流水知。小阮竹林思步武，仲芳蒿里得追随。腰金埋玉终尘土，万卷千篇倚二儿。
清风元在钓台边，分派东嘉世有传。教子以经无尽藏，活人为德不唐捐。年登九九方开袠，心契三三即了禅。寿得考终称善士，合将哀些表新阡。
亲归儿住可胜悲，儿第亲存各不知。一世苦心天乞与，百年荣养圣垂慈。共传义激投簪语，合见恩除从橐时。不及联书朱氏母，可怜惟赋挽歌词。
升堂忆昨拜慈容，京兆平反一笑中。可但三从多懿范，了知百念积阴功。松阶猛乞荣归养，吉国真如擅考终。千古难消吹棘恨，可堪丹旐卷春风。
过眼繁华脱绛英，岁寒松柏只青青。古来何限驰天壤，贤者于今炳日星。意在高山知处乡，训垂后叶见仪刑。此堂应与人无朽，白首韦郎守一经。
身世重逢舜继尧，谏垣收拾到刍荛。若无阙事关愚虑，何有微尘答圣朝。卿列骤迁妨骏颖，君恩宽许逐渔樵。江神何事风波恶，冒雨钱塘试晚潮。
诗翁万里恰归来，涤面那无一点埃。生马暗骑便武事，故京熟览动诗才。别来我已成炊梦，此去君应悟劫灰。具说胡危犹假息，可无尊酒沃崔嵬。
一冬专宠道人房，不藉华清赐浴汤。皤腹却无璋瓦分，矮身难称绮罗妆。春生蝴蝶半床梦，暖逼梅花一帐香。醉倚肉屏君莫羡，北邙多少黑头郎。
侨装结束灿花衣，采藿兰娘釂翠卮。三五二八月皎皎，东西南北草离离。非君之故岂妄集，对酒不狂无乃痴。口住山闲省前梦，而今不似洛阳时。
水芳未动城南路，一一僧檐有竹看。政尔尘埃能自表，故应悠久澹相安。长杨晓猎干戈肃，古棘春朝万玉寒。碧眼阿师来授记，化龙飞去抑何难。
故人别来知几年，怪我相逢须鬓白。看镜功名不用频，苍苔遍教留行迹。蚤知宇定发天光，未闻终日介如石。此理昭然何足疑，来诗并遣镌崖壁。
云气四蒸雷蓄怒，山雨一来风借助。抱头乳燕窜低檐，噤口黄鹂在深树。竹围万槊齐惊呼，老松不动如亚夫。何人笔端带三昧，画作竹堂风雨图。
忆昔飞凫来上国，作县声名动宸极。今朝颇怪空马群，十年所得真鸡肋。笑指滁阳有佳处，手把一麾留不得。醉翁相望百年间，琅琊自此添颜色。
秋风一熟平湖芡，满市明珠如土贱。昔也兼名鸿雁头，今兹始识胡孙面。应须我辈賸著语，会有后人来作传。横塘地主总好事，凌波不过空山咽。
年丰岂特菱莲芡，米价新来如许贱。不孤后稷由已思，谁作颜回忍饥面。清朝已拜富民侯，太史莫书循吏传。我今何事不归田，豆饭芋魁甘得咽。
楼畔晴岚翠拂空，天教我辈一尊同。只愁杨柳归来绿，却叹桃花去后红。春事又还觞咏里，人生正堕别离中。不堪搔首东南望，独立惊风叹断鸿。
花满芳洲月满楼，留连从事到青州。巧分茗椀消磨睡，静拂琴徽断送愁。寒食烟花知有几，上元灯火恰才收。冷官已办江头费，烂醉春风典破裘。
种秫无多望岁穰，无功何日果还乡。尚无彭泽五十亩，安得谪仙三万场。挼穗昔闻今始见，拨醅未熟且先尝。今年太岁还非酉，惭愧邻家仅得浆。
日暮江东天一涯，孤云飞处路何赊。雪将入腊未破白，梅过先春竞着花。过眼光阴浑是客，满怀风雨政思家。何如醉里都忘却，拟向穷途问曲车。
杯酒流行四座倾，此君风味始峥嵘。捣残姜桂嫌无韵，扫尽茅柴不到酲。崖谷野人羞自荐，膏粱公子莫知名。攀萝采撷天寒甚，谁念终朝掬不盈。
乌台当日选名流，佥谓君才与我优。公议略伸君便去，上恩未报我宁留。自怜秦缓难为疾，岂意良霄尚有莸。况是亲年当喜惧，欲将归计问扁舟。
衔命宫陵偶一回，山阴道上得徘徊。溟鹏好在思抟击，乘雁何尝计去来。万壑千岩况秋色，明珠白璧更尘埃。相逢未稳还为别，一段诗愁费剪裁。
昔年泮水忽专城，文会何妨一再盟。已愧簿书成俗吏，却陈俎豆见诸生。一时同队鱼犹在，千载重来鹤更清。况有卞峰青眼旧，试登杰阁快双明。
此姥原无妒与嗔，平生气类竹夫人。蛾眉渐遣温柔梦，鸱腹犹疑见在身。包裹形模才一衲，薰蒸汤沸稳相亲。承恩脚底非由貌，启沃怜侬夜夜新。
爱日初看一线迟，门弧喜气又相随。遥知绮席团栾处，正是蓬窗寂寞时。节爱堂中先遣信，富阳驿里旧吟诗。生涯已是千奴办，且泛新阳入寿卮。
纷纷覆雨与翻云，只有吴人不世情。穷迫每怜长袖舞，别离愁听短歌行。春波碧草连南浦，朝雨垂杨拂渭城。丝竹未应陶写得，向来肝胆为渠倾。
幸有绨袍恋故人，不应回棹遽忘情。相逢且话十年事，此别又成千里行。归去我犹惭靖节，催科谁解恕阳城。黄堂今有仁人在，璧水当年盖已倾。
尘埃襞积颜如甲，丹墨纷纶眼有花。君去何人堪共语，秋来无梦不还家。飘零酒盏今真止，冷淡诗筒不复夸。莫使音书成断绝，风前雁字政横斜。
骚人墨客可无诗，正值秋郊刈获时。此日三登殊可乐，向来半菽亦堪悲。家家芋栗儿童喜，处处鸡豚父老期。负郭有田归去晚，婆娑拙守不劳麾。
幸叨持橐侍甘泉，敢意恩荣慰暮年。紫绶金章光照地，丝鞭玉勒喜朝天。儿曹莫起无鱼叹，人世难为跨鹤仙。报国无功还自愧，直须及早决归田。
卧龙骧首奋轻雷，一一枪旗次第开。遽浼春风归七椀，宁容卯酒困三杯。森严莫讶先尝苦，隽永方知后味回。不羡金钗候汤眼，可能萧寺略追陪。
摘鲜分送细茸茸，知在春山第几重。包裹雅宜青箬篰，宠珍宁羡赤囊封。䃺惊雪落岩前石，烹讶风生涧底松。堆案文书吾欲睡，赖渠唤醒小从容。
未雨余寒力尚严，岩前蚤见摘纤纤。初尝似带莲心苦，回味宁输崖蜜甜。渴想清香凝燕寝，更余黄卷乱牙签。一瓯幸入春风手，微草从今价亦添。
采得莲心苦更严，青裙白面退尖纤。竹轩旋碾香尘散，槐梦初回齿颊甜。况是澄泉元带锡，自应佳句合编签。直须陪侍挥谈麈，习习清风两腋添。
水分石鼎暮江寒，灰拨砖炉白雪干。蟹眼已收鱼眼出，酥花翻作乳花团。撑肠尚有书千卷，枵腹无忧食一箪。只欠绿珠煎点在，诗情宁使愧麤官。
先自无聊懒出门，南坡一到一思君。松筠俱是栽培力，亭榭无非卜筑勤。本约暮年栖息共，岂期中道死生分。风前试数当时雁，一雁今归何处云。
缺落槿篱须补缀，稀疏菜甲欠锄耘。芙蓉泣露坡头见，桂子飘香月下闻。策杖却愁成独往，举杯谁与醉浓芬。欢悰莫讶年来减，触目无非是忆君。
村童先遣扫柴门，检校园芳待置尊。丛菊稍斑漙露点，芙蓉已带著霜痕。诗篇纵好成孤讽，心事凭谁与共论。已是西风悲落木，那堪幽独更销魂。
宦游霜宿与风餐，环郭青山岂曰盘。余暇每思亲丈席，新凉政喜入中单。交情老去才方见，世事年来亦饱看。颜色想君如李白，却疑明月满重栾。
客来愧乏牛心炙，茶罢空堆马乳盘。纵有诗篇惭和寡，了无心印可传单。平生黄卷能忘味，晚岁青山未厌看。归去吾庐吾亦爱，更须华屋羡雕栾。
祝君努力且加餐，世路羊肠政屈盘。烹鲤何由问消息，割鸡政自困平单。书生说食真成癖，俗子疑人莫与看。搜搅枯肠有文字，玉州犹爱月团栾。
万山深处祇空餐，报赠惭无双玉盘。日晏仅余晨粥半，夜凉更觉夏衾单。怜渠许国丹心在，付与穷途白眼看。它日鸡豚燕同社，不烦父老见思栾。
妄意弹冠不作疏，向来曾是曳长裾。倚门慈母须微禄，当路群公亦荐书。杜曲诗成还蹭蹬，河东赋在有吹嘘。上林不敢栖高树，斗水何妨置腐鱼。
骚人先自不禁秋，风雨相将作许愁。尚有壮怀因酒到，苦无佳思慕诗休。故乡音信新来雁，尽日笙歌谁氏楼。满目黄花笑憔悴，未应回首没江鸥。
暮鹊投林意自深，向来一诺抵千金。面看逆旆有归色，足望穷途无好音。岁晚更怜霜点鬓，夜寒除是月知心。政应老死何须惜，或有遗书备访寻。
屈指西风阅岁华，半年行役苦思家。彩衣归去亲闱好，画角吹残客梦赊。病里中秋慵见月，醉中九日强簪花。朅来又过书云候，节物催人一可嗟。
乾道年中再讲和，当时议者厌干戈。长淮不管蛟龙怒，巨舰宁容鹅鹳过。岁晚民方愁道路，天寒我亦困风波。中流击楫非无志，时运相违奈若何。
列岫峥嵘栋宇连，平栏曲砌俯氓廛。坐谈风月三千里，直傍云烟咫尺天。栗里尚怀陶靖节，竹林还想杜樊川。冷官幸有田园乐，笑谢苏公乞酒钱。
平昔相期汗漫游，杖藜还肯访林丘。君来便觉客不恶，我醉无言山自幽。柏子乍燃香拂袖，酪奴初试雪浮瓯。慈亲眉寿闲居好，谁道周南叹滞留。
登楼何处不陈诗，况是秋高木落时。极目但随归雁远，老怀犹作故乡悲。毋宁觞咏须前辈，有底功名亦后期。试问沈郎那得瘦，此心元不慕州麾。
结发从来数亦奇，人言猿臂不遭时。诗成杜曲何多兴，赋旧兰台只浪悲。松菊不关年少事，冰霜曾与岁寒期。君看昨日凉风起，瓜上青蝇岂待麾。
尺一西来唤我归，扁舟正是泛淮时。功名不复平生梦，物色能销几首诗。去国九年嗟已老，暮途双节偶然持。一丘一壑真吾事，惭愧夔龙集凤池。
曳杖携壶意颇长，了无风雨破重阳。团栾饤座橙方绿，蓓蕾扶篱菊未黄。醉里茱萸须遍插，尊前鸿雁政成行。持杯快嚼夸强健，只恨双螯未著霜。
风雨年时政不佳，山翁无酒向谁赊。又还九日看黄菊，却喜晴天映碧纱。有底尊前悲节物，只应醉里送生涯。明年遍插茱萸处，目断西飞雁影斜。
满城风雨不禁秋，宁是先生懒出游。采菊未成三径约，看囊尚有一钱留。催租有底关诗思，落帽何妨付酒舟。今岁重阳还是客，湖山信美岂吾州。
登临兴引越山高，醉眼何曾识二豪。戏马向来夸胜饯，卧龙此去记吾曹。风前短发还羞杜，笔底新诗欲和陶。赖有蛤蜊风味在，固应居士笑卢遨。
秋雁初飞几点高，卧龙送目十分豪。且容司马吹纱帽，莫向参军问骑曹。饮吸百川从酩酊，诗驱万象入甄陶。菊花开日重阳是，有暇何妨更一遨。
眼横秦望接云高，不独诗豪酒亦豪。岂是过呼韩吏部，未应轻比汉功曹。尊空北海怀文举，菊绕东篱念老陶。只恐诏归天尺五，直须秉烛与公遨。
壮观登临引兴长，黄花亭下未经霜。江平雁到涵秋影，野旷鸦归带夕阳。佳节欲酬须酩酊，今年在处说丰穰。楚云不动淮山碧，且缓笙歌釂羽觞。
九日登高作胜游，使君携客此迟留。天连楚观风吹帽，木落淮山菊满头。何处台前犹戏马，几人江上不惊鸥。年来只有身穷健，莫把茱萸浪自愁。
催年节物太频频，不涉南坡又一旬。苍桧风前应强项，玉梅雪里想精神。后车同载有名酒，折简欲呼无可人。说似阿连须早计，鶑花休拟负青春。
浩荡春风吹客愁，谁教杨柳系行舟。燕然有约终须到，淮水无情只漫流。蝶弄风光还草草，雁传消息底悠悠。梨花寒食无多日，且傍南山作胜游。
二妙诗情仆命骚，戏驱万象入甄陶。三休亭上频回首，八节滩中稳著篙。巢幕祇应怜乳燕，戴山谁复笑灵鳌。也知廊庙须公等，宁羡华堂数仞高。
朝朝粗粝腐儒餐，清坐焚香篆印盘。早计何尝为温饱，倦游谁复念羁单。瓮头社酒欣方熟，篱下秋英渐可看。更寄拈鱼君有味，鼎烹曾覆晋之栾。
家食年来叹不充，支离受粟信无功。白头慈母须微禄，青眼何人到寓公。未办杀鸡留郭泰，更能给俸助卢仝。半生画餠真堪笑，已戒奴星好送穷。
二月江南花气昏，锦囊诗话喜重温。百篇换去东湖骨，一醉招来北海魂。投老黄尘真左计，半生青眼向谁论。学宫乞俸能多少，骥子怜渠蚤候门。
尊前一醉莫辞频，三万场当岁十旬。况有好诗能泣鬼，宁无妙画可通神。快呼左手持螯客，莫著倾身障鹿人。绿涨大江浑是酒，蒲萄波面已生春。
绿波风驶引征帆，九万扶摇入羽翰。诗句最怜云不定，宦情况与月同寒。襟期莫作别时恶，出处须留晚岁看。漫道江东怀李白，清才应合在金銮。
坳堂方笑芥为舟，骤雨俄惊汇众流。天漏不知何处补，地卑转觉此生浮。会须击水扶摇上，政想乘风汗漫游。宦海陆沉聊尔耳，诗人休咏白苹洲。
老矣何妨受一廛，笑渠杨恽强歌田。惊心赤地三年旱，慰眼黄云八月天。他日江船来白粲，暂时水碓捣红鲜。软炊香饭怜脾病，从此长斋绣佛前。
落落高才岂晚收，枉将岁月送菟裘。未能鹏击三千里，空费龙骧万斛舟。明月有珠谁按剑，珊瑚作网漫沉钩。求田问舍非吾事，豪气元龙死不休。
明经青史不难收，怪底依然处士裘。谁谓封侯安事笔，我闻定霸必焚舟。骥腾夷路须联辔，鳌负三山好掷钩。对策清时看第一，未应蕴藉愧裴休。
灯火黄昏渐渐收，乌薪已尽典轻裘。自𥬠浮螘床头瓮，谁鲙新鲈江上舟。卧听玉霙惊淅沥，起看琼树怪联钩。多应武仲添诗兴，下笔翩翩更不休。
绿野功名一战收，何如危坐拥狐裘。歌儿解咤销金帐，酒子能添药玉舟。莫为温柔寻伐斧，免劳服饵到悬钩。谁言柳絮浑相似，恼乱春风恐未休。
银烛生花香雾收，中堂密坐促貂裘。羊羔儿酒浮琼斝，牛尾狸酥映玉舟。扶醉缓歌金缕曲，怕寒催下画帘钩。纷纷扰扰成何事，且鬭尊前一笑休。
宦游踪迹一浮萍，末路从公盖已倾。方喜溪山来入社，忽惊弦管作离声。河梁恋恋看云别，剡棹看看载雪行。从此江东还渭北，莫因契阔负诗盟。
外台宾幕始知名，见说君王念老成。此去监州真有命，向来相国讵忘情。吾侪老矣难为别，世路悠然莫计程。强说从来还信否，一篙春水片帆轻。
怀抱连宵得好开，莫愁波浪与尘埃。中年已是难离别，此地何妨数往来。送我扁舟宁作远，唤人归鸟苦相催。邈然后会知何处，更欲临分把一杯。
官冷门前可设罗，高轩多谢肯相过。别离渐近那堪说，觞咏从今莫厌多。风月平分聊尔耳，云霄咫尺奈君何。汉庭行且迎枚乘，南浦从教恨绿波。
今朝端午懒吟诗，此意儿曹莫遣知。萱草着花空有恨，菖蒲称寿永无时。远途日暮休回首，近事风传只皱眉。角黍堆盘何处奠，沉湘千古使人悲。
蛩吟砌下岂知时，我亦无眠有所思。夜永只怜灯作伴，秋凉最许簟先知。十年扰扰梦中事，一笑悠悠世上儿。数尽更筹窗送曙，起来赢得鬓成丝。
纤枝绿叶竞成丛，谁障西来落木风。霞散缠头千丈绮，春回醉面一番红。伶俜欲嫁还羞晚，梳洗随宜不爱工。况是秋高花已少，对花莫放酒杯空。
风雨飘摇绀宇摧，百身古佛尽莓苔。政须豪士修檀施，定自诸天打供来。向晚钟鱼犹短气，只今龙象亦生哀。道人莫惮朱门去，会有清莲一朵开。
惭愧田家趁好晴，鸦鸦两岸水车鸣。畦丁露宿腰镰健，馌妇泥行脚板轻。作苦仅能供伏腊，有年何处不升平。只愁官里催租动，里正敲门沸似羹。
轻阴漠漠雨班班，岭上风来一解颜。已是去天才尺五，却令缓步有跻攀。飞泉百道萦罗带，列岫千峰拥翠鬟。应是北堂春正满，几回回首望家山。
催科里正莫频频，望麦登场更浃旬。纨袴向来无饿死，黄冠此去罢迎神。田间作苦谁怜汝，天上调元合有人。自叹农家消底物，百金斗米便回春。
碧梧翠竹日相高，怀想家山魂梦劳。钟鼎故知非我事，箕裘犹可冀儿曹。眼中谁是真犀角，池上君今有凤毛。直探牛心屠狯耳，能安贫贱乃英豪。
痴儿谁识坐谈高，抚字年来亦漫劳。簿领何妨聊尔耳，湖山正是属吾曹。百年心事空三叹，五马人生却二毛。欲作报章还自笑，郊寒宁解敌韩豪。
昔年官冷欲无毡，制锦如今又不然。老去几遭官长骂，书来却有故人怜。敢期翠羽还池上，渐喜黄衣减目前。欲学催科无奈拙，直须天假一丰年。
风流正始孰追回，沈谢曹刘岂乏才。诗律恢长怜我老，吟编端的赖君开。秋怀拍拍须千首，世事悠悠付一杯。已是醉吟输白傅，雪霜头上更相催。
淮海相逢便说诗，新来匡鼎解人颐。句中有眼人谁识，弦上无声我独知。每见朋游谈警策，偶因王事得追随。西湖近报梅花约，归趁东风第一枝。
当年名下无虚士，此日诗中有二难。方驾饭山何太瘦，拍肩东野不言寒。来章只好先呈佛，属和何当胜得官。珍重牛腰成巨轴，丁宁莫与俗人看。
久矣闻名忻识面，哦诗一字果何难。笔端风月窥天巧，句里冰霜饱岁寒。自昔登坛须老将，祇今握节愧粗官。相逢忽有新篇赠，病眼摩挲得细看。
春来自分菊成坡，秋晚何妨日一过。喜色忽看眉上见，霜华应向掌中多。一枝须索蚁浮瓮，三径从教雀可罗。坡下有泉唯可饮，西风吹鬓未应皤。
簿书丛里得抽身，岂是将迎不厌频。何处鸡豚燕同社，有时鸥鹭喜相亲。山头落日催归骑，陌上丰年见醉人。更羡柴门无限好，今宵相对月华新。
轧轧篮舆迫暮归，前村灯火渐依稀。溪边默数黄牛过，烟际遥看白鸟飞。把酒无人风落帽，荷锄有客露沾衣。关门山寺知何许，忽听钟声度翠微。
寒侵病骨笑支离，炉拨通红小放围。风运六花侵几席，云移万杵碎琼玑。从渠穷巷回车辙，休羡朱门点舞衣。造物想怜为学苦，分光先许到书帷。
风紧灵犀怯镇帷，晓来白尽远山眉。石蹲错认盐形虎，地煖应知穴处狸。色混江梅无眼目，润添陇麦有膏脂。朱门酒肉嗟遗臭，蓝缕樵夫不掩肌。
风回雪急巧穿帷，黄竹歌残更敛眉。燕集几家寻鹄鹭，猎围何处问狐狸。长饥政自愁黄独，高卧谁能管窃脂。赖有寒梅为老伴，也应冻减一分肌。
占候农祥恰正晨，一天遽有散花人。飘扬柳絮犹疑早，点缀梅花欲乱真。但爱千峰如立鹄，谁怜百结有悬鹑。玄冥珍重丰年意，分付东皇作好春。
大皞行春未有闻，六花连夜舞缤纷。落梅未晓惊三弄，宿麦先秋定十分。飞上彩幡怜我老，映来书幌慰儿勤。四时代谢从来事，造物何心更策勋。
腊尽冰花堕渺茫，诗来爽气想清扬。润添陇麦知年熟，影浸溪梅见月将。闭户谁能呼白堕，回风却笑舞红妆。小桥梦入南坡路，并辔骑馿赋短章。
衡门虽设昼常关，人在琼楼玉宇间。一笑眼青余老桧，相看头白祇高山。携壶索共梅花醉，著屐扶行竹杖斑。此兴此时吾不忘，倦飞深羡鸟知还。
飞洒羞明不肯朝，徘徊待伴未全消。将花著袂元无迹，认柳吹绵别有条。璧月半规开水面，玉龙千丈转山腰。玄冥已自呈三白，青帝何须又一飘。
冰花何事太迟开，肯傍春风脚底来。飞絮漫天轻认柳，落英满地错怜梅。玄冥莫恨空归去，青帝从教倒载回。官冷无毡须一醉，可能来共即时杯。
一束乌薪抵百金，外间风雪政愁阴。履穿东郭先生病，梅老西湖处士吟。青帝未教春满目，玄冥还有岁寒心。蹇馿不踏长安道，恐落泥涂迹愈深。
雪瑞元来竟不空，丰年消息喜潜通。故怜梅老扶衰白，未放桃夭嫁小红。夜动檐花犹带雨，晴看陇麦待摇风。强颜追逐新年事，倍费天人剪水工。
晓来眼界忽然新，一色琼瑶与烂银。人事乖时空请祷，天心回后只逡巡。不教三白孤残腊，要与千家作好春。宿麦连云虽入望，路傍犹有翳桑人。
天上恩荣逮我亲，日边消息趁蕤宾。光生花诰宜多寿，喜动莱衣别有春。须信庆源能衮衮，故教乐事愈频频。明年不但郊封止，八秩重看宠渥新。
天怜好景付君收，一笑春生紫绮裘。赋就兔园争授简，酒酣鲸海快吞舟。怪来柳絮穿帘额，舞上花裀衬袜钩。画餠丰年赊一醉，腊前三白讵应休。
剪水飞花散又收，天人袖手翠云裘。待滋宿麦须连陇，政虑流民醉覆舟。村店浪夸沽酒旆，寒窗谁上钓诗钩。玄冥岂是痴儿子，且与天工了事休。
烂银白璧遣谁收，米尽家家典破裘。应为溪桥添晓溜，岂怜野渡有横舟。侵凌蓬鬓霜千丈，浮动梅梢月一钩。岁晚风光天必相，未甘亭上话三休。
明堂杞梓必兼收，未信英雄老一裘。彭泽不妨聊束带，巴东何事叹孤舟。会须取印大如斗，宁羡封侯曲似钩。咄咄那庸如许事，尊前且食蛤蜊休。
杖藜何日返林坰，梦想西山几草亭。丛菊暂为三径别，垂杨又见两番青。宦游知己云中月，市道交情水上萍。多事不烦渔父问，𫗦糟久矣忘偏醒。
低唱谁家帐缕金，何如短棹泛山阴。天边雁断无留影，泓下龙寒亦懒吟。著柳便随风作态，欺梅除有月知心。晴光却喜前村动，春事从今日日深。
呼得苍头数橐金，旋沽村酒过墙阴。焦琴不鼓知音断，冻笔频呵作意吟。扰扰漫天空眩目，看看出日为寒心。凭君试向江边问，又涨晴波几尺深。
渔蓑江上晚垂钩，艇子何如唤莫愁。相伴梅花开庾岭，宁将斗酒博梁州。夜归深巷闻惊犬，岁稔无人见佩牛。明日楼前增伟观，试看银海戏群鸥。
剡溪风雪正纷纷，暗想清游已目存。颇怪扁舟遽乘兴，应缘坐席不容温。海圻聊尔夸千骑，帐底何如具一尊。回首兔园吟赏地，从今授简致频频。
为瑞虽多却不宜，谁怜孤坐拨灰时。兴添竹叶蛆浮瓮，瘦损梅花雀抱枝。闭户从教行迹断，裹裘犹怯暮寒欺。天工似欲还三白，冷淡家风合有诗。
早归伏日莫踌躇，昼寝从教笑宰予。奠枕清风招我老，揽衣阅月向人疏。宁无酒共公荣饮，亦有诗成阿买书。须待雨凉寻旧约，只今旱火况焚如。
衡鉴高悬已自公，修严官禁不通风。樊墙便有河山隔，梦寐犹疑笑语同。离索暂应疏酒盏，往来争敢递诗筒。灯花预报杨园约，端的钗头缀玉虫。
懒于尘土踏京华，张翰西风久忆家。江上鱼肥应可鲙，田家酒熟未容赊。狂踪泛泛浑犹梗，病眼昏昏祇欲花。为报王孙早归矣，莫凭芳草浪咨嗟。
王式当年本不来，那堪岁晚犯尘埃。淮分南北谁为梗，路适东西意自哀。锦缆千艘分玉帛，冰河万处碎琼瑰。只消一夜东风力，一一船头尽拨开。
神龟又复化顽铜，块处潭心智莫穷。岂悔刳肠游梦里，还羞曳尾向涂中。波摇金色连山赤，星动瑶光彻夜红。网送吾家占瑞应，向来左顾与今同。
忽然薄暮暗江天，冲面凉风马不前。五色书云占昨日，六花瑞雪应明年。向来水旱民何罪，此去流移天盍怜。逗晓阳乌升若木，摧颓病鹤亦蹁跹。
南坡千树总琼瑶，走马来看及未消。短鬓风前愁素领，衰颜酒后借红潮。松饶苍鬣犹能奋，梅耿香魔苦费招。此景此时无我共，新诗吟罢独长谣。
扶桑暖翅接金乌，鞲上饥鹰待一呼。悬滴梅梢珠璀璨，堕花桧顶粉模糊。明年翠浪麦须好，何处青帘酒可酤。万里江山谁画得，天开新样雪晴图。
淮北燕南昔混同，相望却恨马牛风。往来未省谁为伴，言语从来自不通。百岁遗民愁绪外，数声羌笛梦魂中。径须争渡长淮去，三月烟尘一洗空。
安僖折派庆源长，宪靖猗兰奕叶芳。可但词章夸华白，更余政事说龚黄。两宫密侍清闲燕，三事荣分衮绣光。生死哀荣难得似，宸纶一品赠真王。
弁峰苕水挽将归，北第南园自一时。过眼浮名真是梦，回头乐事总成悲。荆兰膝下同黄壤，鸿雁行中失白眉。曾是汝阳门下客，凄凉空咏八哀诗。
袭庆安僖八十春，绵绵仙李更蟠根。王封一品身尤贵，位冠三师德愈尊。华萼楼边空堕泪，白苹洲上重销魂。哀荣终始公何憾，节钺貂蝉萃一门。
诏书催唤衮衣归，富贵谁知已息机。北阙恩荣宁久恋，东山雅志肯相违。伤心水月人安在，回首湖山事亦非。他日苏公堤畔路，祇愁老泪不胜挥。
三年涕泪剧悬河，断简残编奈若何。纵使相看青眼在，故应添得黑花多。衰迟把酒元无分，冷淡观书亦有魔。掩卷相吁心自了，莫将文字问维摩。
年来世味一毫轻，宿契诗书尚有情。魔事从教双眼赤，内观还觉寸心明。思量诗句嗟无补，检校医方恐未精。俗学可怜夸口耳，何如默坐息营营。
四海声名桂一枝，流年仅及手中蓍。康成未免龙蛇厄，翁子宁酬富贵期。天上玉楼须好记，人间金谷漫遗诗。宦途落寞知音绝，三抚朱弦只自悲。
忧国囊封岂是疏，有才无命信何如。风回册府三山远，星殒郎墙一位虚。贾谊自伤终太傅，薛收若在必中书。哀哉埋玉今何地，却返当年处士庐。
期公簪橐侍甘泉，底是上天不假年。才大难为当世用，文高犹有后人传。魂销闽檄千山路，泪挽银河七月天。会葬谁欤铭郭泰，固应无愧翠珉镌。
能为君王猎隽英，区区循吏笑西京。忽看广厦千间辟，蚤觉先春万木荣。有客囊中来露颖，何人垄上去佣耕。知公造化无遗物，咫尺龙门雷电生。
当年投笔过淮山，油幕谈兵故不凡。老去功名空白发，向来簿领愧青衫。龙龛内典超金界，鸿宝遗编付玉函。况有诸孙振门户，不须留恨黯松杉。
居士胸怀壑与丘，琴山怀抱枕清流。一区宅好真扬子，万卷书多似邺侯。好客亦尝陪俎豆，诸郎殊不废箕裘。人间俯仰成千古，痛念吾乡马少游。
平生怀抱欲凌云，元祐名家盖有君。况是生儿胜武子，何须不第叹刘蕡。伤哉未作河西尉，已矣还空冀北群。从此太湖风月夜，一声渔笛不堪闻。
双脚平生不踏空，谁教仰面看飞鸿。娱亲正要同莱子，烂醉何曾过阿戎。已分折腰营五斗，恐因折臂作三公。妻孥不用闲惆怅，得失从来塞上翁。
金门误喜缀朝班，犹自尘劳债未还。晓漏惊催门外鹄，春蚕空想管中斑。群公神遇无全目，老我旁观只汗颜。安得仙人修月斧，与君携手到中间。
禹凿门高竞化龙，桃花浪暖百川通。图南俱运云鹏翼，逐北谁收汗马功。锁钥仅能防宿弊，权衡正好变文风。抱关碌碌真吾事，窃喜清朝取士公。
槐市同登弟子员，虀盐灯火记初年。寻春紫陌风流在，通籍金闺步武联。眼底要观新事业，笔端犹著旧山川。夜窗细话行藏处，始信于君有厚缘。
吾道艰难孰使然，忧来真欲问诸天。方看骢马避桓典，遽为虾蟆赋玉川。去国身轻宁絜絜，爱君意在故卷卷。瞿塘滟滪风波恶，百丈孤骞上濑船。
弹劾生风笔有神，天教末路得相亲。从来名下无虚士，今见朝端第一人。销印不知谁发难，投珠那得谓无因。何妨弭节潼江上，我亦归欤伴隠沦。
风雨连朝作伴牢，只堪痛饮读离骚。谁知老境侵腰脚，早是多情惜鬓毛。杖屦出门还有碍，簿书堆案敢辞劳。年来俯仰终无补，尚欠归田一著高。
璧池鼓箧岁庚辰，蟾窟分枝癸未春。夹侍螭坳司记注，同升凤掖演丝纶。靖言交契从来厚，追想音尘不复亲。拘缀无由陪执拂，招魂楚些为沾襟。
青油谈笑坐生风，便觉湖山气象雄。霁色喜浮旌旆上，欢声争入鼓鼙中。中军合用诗书帅，上马空惭矍铄翁。横槊赋诗君等事，何妨寓目此时同。
横槊何人解赋诗，东方千骑出郊时。天高霁色旌旗上，地迥秋声鼓角悲。漫授一编黄石老，相从千载赤松期。据鞍矍铄非吾事，惭愧江湖把一麾。
金钲鼙鼓肃秋声，画㦸油幢照座明。千骑夹营横槊气，六花簇队焕新晴。雍容坛上看儒将，潦倒尊前愧老兵。横槊赋诗豪杰事，澄江休数谢宣城。
秋郊小队暂徘徊，谁信儒门出将才。千骑控弦吴月满，一声鸣角楚天开。赋诗已是夸横槊，看剑何妨更引杯。收取中原报明主，凌烟事业正相催。
西湖烟柳胜阳关，遮断淮南大小山。诗好固应倾座上，酒行犹喜到花间。君王纳谏宁容去，风雨愁予岂坐悭。未用疾驱催上道，锋车有诏径须还。
醉里谁分主与宾，离觞到手莫辞频。感怀今日知何日，屈指三春破二春。北郭忍教风送客，江湖犹赖雨留人。晚晴依旧山光好，稳稳移舟傍玉津。
袅袅酸风吹客衣，冥冥芳树揽愁思。谁教宦路分南北，自是人生足别离。送岸飞花何太急，留人夜雨故来迟。眼前他日凫鸿堕，莫作情疏不寄诗。
乡评月旦尚依然，旁郡人称别驾贤。邂逅宦途同晚岁，游从太学记当年。谁怜冷落堪为地，我欲吹嘘送上天。荐墨未干君已矣，漫凭楚挽慰重泉。
酒熟床头已圣清，吟诗窗下莫悲鸣。故人明月从来共，今岁中秋定好晴。雨脚已随荷盖尽，风头还逐桂花生。试谋一笑君须会，谁道尊前笑不成。
怅望淮山落木风，楚天云雾更重重。粤从西路来东路，倏见三冬过一冬。貂敝人谁怜季子，楼高吾岂下元龙。求田问舍今良策，自觉归欤兴颇浓。
经年不踏软红尘，偶入修门事事新。本为湖山寻旧约，却愁风雨送行人。多情黄菊空搔首，无伴芳醪可入唇。今岁重阳殊草草，南坡归梦夜来频。
青天遥望片云无，坐待冰轮出海隅。沆瀣已垂梧叶重，婵娟犹惜桂华孤。夜阑红烛休更秉，春满香醪不用沽。且放虚檐歌缓转，恐惊三匝未栖乌。
幽人睡起已三更，始信今宵不浪晴。天宇元来如许浄，月华别是一般明。风前雁断应无信，露下蛩吟岂不平。无赖姮娥肯留照，疾驱蟾魄度前荣。
诗翁怀抱十分秋，探借重阳作胜游。莲社政须陶靖节，竹林未羡阮陈留。逢僧应说无生话，顾我何如不系舟。明日黄花须斗酒，莫将容易换凉州。
谁令旱魃逞神奸，怅望西畴一雨悭。日永六龙方缓辔，天高九虎政当关。不论赋入今难办，见说流移昔未还。地上小臣真虮虱，祷祈无效祇惭颜。
小儿曼倩尽狂奸，试掉雷车与破悭。慰我农民须早计，怜渠岁事颇相关。斋盂并日浑忘味，诗债如山只欠还。谢令冥顽推不去，毫丝无补亦胡颜。
文书堆案汗如洗，雁鹜满庭声甚喧。纵有可人来眼底，了无佳思到吟边。翠眉对我何曾展，白眼逢渠不受怜。上策从来三十六，就中除有一归田。
先生丈室浄无尘，白纸糊帘莫笑贫。夜静风严褰不动，朝来雪积欲争新。围炉只用深藏火，隠几还应煖似春。纸帐一床余纸被，不妨更作独眠人。
年来踪迹漫奔波，其奈功名有命何。画虎向人无好手，饭牛怜我有悲歌。丹心永夜灯前苦，白发明朝镜里多。却谢前村鸡唱好，呼儿起舞肯蹉跎。
虎踞南山孰敢樵，盗渠名字却深逃。谁能雪里穷三窟，缚送尊前慰老饕。试唤玉纤揎碧袖，笑看霜片落金刀。族庖堪恨无风味，红晕蒸花更藉糟。
泮水分明记旧游，上丁祠事得重修。音遗金石疑犹在，菜有苹蘩信可羞。老我今惭郡文学，诸生试觅汜乡侯。缅怀安定规模远，杰阁城西最上头。
畴昔东家一亩宫，推尊昭代比天崇。弦歌未辍文斯在，俎豆亲陪献有终。采藻载歌思泮水，浴沂行咏舞雩风。自惭谬玷诗书走，未羡诸儒舍盖公。
深深松竹隠禅房，更渡溪桥暂解装。但喜还家无数日，不知行路过重阳。白衣送酒劳相问，黄菊依人未肯芳。珍重山僧能会意，殷勤扫榻为烧香。
湖山梦想阻登临，柳色门前绿未深。老去青衫谁着眼，向来白战尚寒心。浇愁可欠杯中物，遣兴聊为洛下吟。倒指启关春已暮，直须修禊继山阴。
莫莫休休兴已阑，满头尘土更弹冠。雁从北到传书易，淮界中流遣恨难。篷底吟哦诗有味，胸中磊磈酒无欢。故人莫枉绨袍意，范叔犹能忍一寒。
樯头语燕底匆匆，满幅蒲帆送客风。合与仇谋从此逝，病兼贫至向来同。纷纷时事愁眉上，咄咄人情醉眼中。颇觉田园归去好，固应马首未渠东。
怀人玉树向风前，明月中秋动隔年。胜处杯中忘尔汝，几回纸上落云烟。已能命驾来吴苑，未许回舟指霅川。顾我从来无此客，渔蓑那得恋江边。
是非得丧一毫轻，蛮触何劳角上争。未可轻量天下士，渠知不是彀中英。平生我亦轻余子，到处君安得此名。勿对秋花叹憔悴，春风回首又欣荣。
弹铗悲歌莫浪嗟，笔耕心织是生涯。区区子岂痴摹虎，事事吾犹错画蛇。不分缩头几类鳖，苦嫌怒目几遭蛙。凭君试读山君传，鹤岂能言为嫉邪。
脱粟羹藜未厌餐，何心华屋荐金盘。风前觅句巾常岸，月下挥觞影亦单。懒拙不堪当世用，行藏留与后人看。也知妍丑初无定，马面相怜亦突栾。
拜捧双壶急破封，蓬庐惊怪闹儿童。欢生和气薰蒸外，春在先生酝酿中。枯涸诗肠偏借润，飘零酒盏不忧空。更看小队寻花柳，太守风流似醉翁。
黄堂还复念酸寒，余沥分来玉斚宽。遽遣茅柴羞避席，快呼苜蓿彊登盘。步兵胜处轻刘子，北海狂言迕阿瞒。何似老虔春夜酌，檐花细雨洗愁端。
我友溪堂爱说诗，兵厨况有酒如池。留髠一石从来惯，访戴扁舟莫太迟。已办鸱夷陪后乘，姑令从事作先驰。凭君试向松江望，绿涨蒲萄正渺弥。
清德如公畏四知，流光底事感圆蓍。日边丹凤聊栖棘，月下惊鸿尚拣枝。五十知非惭漏尽，百年彊半怪驹驰。买臣富贵犹堪待，莫诵浔阳落魄诗。
袅娜柔条不自持，锁窗深处最相宜。试教纤手簪双鬓，莫遣新愁上两眉。子建洛神空有赋，乐天杨柳可无诗。为君唤起温柔梦，春草池塘日正迟。
溪上园亭处处新，想君屡费橐中银。鶑窥绣户烦三请，蝶绕花梢知几巡。恨不即时谋载酒，恐因暇日得寻春。只愁又隔同年面，却欠尊前似主人。
崇桃积李巧争新，红胜胭脂白胜银。车骑每劳鶑命唤，药栏聊伴蝶游巡。何须歌舞留连夜，漫与诗篇慰藉春。珍重海棠烦问讯，肯教空谷老佳人。
向来一瓣为南丰，纵使能诗也坐穷。千里望中同夜月，五言城里带春风。人言止酒今直止，君自中书岂不中。莫道天工全愦愦，满头白发亦何公。
虎丘欲到几年华，灵运何妨不在家。风艇也遭新坝厄，芒鞋可惮去途赊。禅心默会点头石，幻化应羞解语花。忆昔吴王旧池馆，一堪行乐一堪嗟。
宦游曾记旧桐川，泮水凄凉愧郑虔。怪得儒流有师法，知从乡老得心传。未酬龙伯连鳌手，遽作维扬跨鹤仙。太息孔门空用赋，不教一柱果擎天。
当年抗疏动宸旒，骑省乌台许遍游。稳稳枢庭方缓步，骎骎揆路却回头。空余荣锦开三径，犹有甘棠蔽两州。浮世功名俱一梦，不须夜壑怪移舟。
引年归老十星霜，养素遗荣道愈光。可但苍生思谢傅，未应白首愧冯唐。龙光方庆千龄遇，凤诰俄嗟一鉴亡。前辈风流磨灭尽，后生无复见堂堂。
剩欲从公朝暮闲，一溪留我未容还。极思谈笑三秋隔，相望林泉数里间。诗绝一时同郑老，书堂终日憩何山。报来定有吴门信，快矣黄嘉明月湾。
盖世声名紫府仙，平生襟袖著山川。一麾管领秋江月，千首凭陵杜曲天。畴昔风云余感慨，归来文字带芳鲜。和韩何限惊人句，应有门人李汉编。
丘山何必万牛回，栎杜从来贵不才。无事饮多惟日醉，有声画好亦天开。欲谋松菊园三径，翻讶文章水一杯。未免无衣忧卒岁，篱根惭愧候虫催。
宦路侵寻已倦游，功名何敢望前修。谬纡州组三宜去，回视儒冠一忍羞。畴昔尝窥循吏传，只今谁是富民侯。夜来好雨催归棹，春水茫茫涨鸭头。
看镜功名不用频，醉乡境界几由旬。何妨走马来为问，纵未成龙亦有神。生计一丝宁挂眼，闲居百事不如人。惊鸿亦有高飞意，姑傍花前过却春。
梦觉谁呼小玉频，分灯魔女笑波旬。暮年禅悦浑知味，少日文章岂有神。赤脚玉川容老婢，绿珠金谷漫佳人。玄冥不是梅花主，开尽南枝付与春。
吴兴太守也堪怜，十日斋厨九不烟。索漠清怀寒食夜，颠狂风雨落花天。流鶑百啭还求友，化鹤重来不是仙。待得麦秋民足食，君恩万一许归田。
澹烟寒雨洗轻埃，千树江头探借开。莫倚风流贪画柳，直须火急去寻梅。可能卯酒三杯罢，索取冰姿一笑回。好手河阳教落后，纷纷桃李满舆台。
玉溪得得探芳期，孤负诗人尽醉归。消息向来空驿使，画图老去惜明妃。香魂月堕惊春梦，翠袖天寒怯暮晖。蜂蝶卑凡浑省识，良迷桃李趁狂飞。
除日催人不奈频，那堪月小不圆旬。谁能椒颂花如锦，自写桃符笔有神。通夕留连分岁客，明朝多少贺年人。寿觞举处慈颜喜，却是萱堂賸得春。
间阔忻逢诸葛丰，不应阮籍哭途穷。拟留重客倾家酿，更喜贤郎有父风。诗思凭陵烟雨上，宦情抖擞簿书中。击鲜下舍聊乘兴，未许黄堂舍盖公。
魏紫姚黄次第荣，政须亲戚话真情。楼台是处增诗兴，罗绮丛中放酒行。下榻能留黄叔度，高斋端有谢宣城。却怜老令卑栖甚，目送归鸿意自倾。
万里阴云一战收，怪生和气袭兼裘。昆山龙过初衔烛，旸谷乌飞不傍舟。曝背爬搔疑挟纩，冻躯伛偻快伸钩。老农扶杖闲相过，一味丰年说不休。
结习已空摩诘袂，苦寒聊解拾遗裘。梅花已负先驱弩，竹叶随牵下濑舟。门外有谁惊剥啄，林间何处叫钩辀。诗人莫费雕肝肾，付与晴窗茗椀休。
何许龙蟠雨应求，参天老木古灵湫。投诚已自刲鹅颈，激怒宁烦掷虎头。南亩有人朝负耒，绝潢无客夜行舟。寄言神物须终惠，为挽天河使倒流。
岩前垂溜忽涓涓，疑是池龙肯看鞭。千嶂黑云才过雨，一番白水又平田。润添秔稻翻凉叶，喜入樵苏爨晚烟。马上归来闻好语，荷锄相对说丰年。
朝雨城南柳色新，溪光溶漾宛如银。地偏心远开三径，风引船回欠一巡。二月欲来正月尽，三分已过一分春。鶑啼燕舞非吾事，管领韶华自有人。
种秫诗人也未穷，百篇欲就醉颜红。却思白堕相逢晚，不分青铜一笑空。卧瓮更须防吏部，抱琴应不问新丰。何当乞与青田核，圣处时时任一中。
邻鸡催晓破秋天，一枕邯郸便脱蝉。应了世间如梦幻，况于酒里得天全。鸿陂曩昔闻谣鹄，下舍凄凉念击鲜。谁遣惊风吹雁序，不堪雪涕望新阡。
屋角勃姑时自唤，篱根络纬竞先鸣。刈禾政想頳肩重，扬秕那愁眯目轻。考满我应书下下，赈荒人谓策平平。回思旧岁民情恶，不但中山有啜羹。
明月从来忌暗投，污渠尤忌映清沟。上书未办诛屠伯，束带何曾问督邮。袒裼直前当暴虎，善刀那见有全牛。区区三仕并三已，喜愠眉间了不留。
绿涨春波到白苹，高怀宁便忆鲈莼。缘谁一笑理归棹，为我千岩访古人。已狎风波浮宦海，可能霄汉隔通津。割鸡却叹非吾事，况是劳观亦损神。
畴昔鸣琴子贱堂，至今弦诵尚悠扬。农桑乐岁千家足，桃李春风几度芳。疾恶政缘同伯厚，爱民何止一桐乡。乌台此去真朝夕，剑履还须去尚方。
一识荆州已是荣，二年尤足慰平生。从来东粤轻公子，只有临邛贵长卿。惨别翻令诗句钝，临行重把酒壶倾。故人闻道开东阁，拭目云霄九万程。
城头杖屦恣延缘，终日看山也自贤。浮蚁酿来堪把盏，飞鸿送尽且挥弦。卷残帘幕千家雨，倚遍阑干四角天。渭北江东何处是，谪仙诗兴政飘然。
功名虽结少年场，看镜空惊两鬓苍。我已青冥甘蹭蹬，君今列宿倍辉光。寸心祇自怀三径，尺素何妨枉一行。多谢南宫故人报，日边消息想能详。
经时梅熟雨翻盆，老我无聊正杜门。日焙衣巾留白醭，年侵腰脚倦黄昏。扫除云雾风无力，点滴轩楹漏有痕。入市乘船虽未验，溪流已涨几番浑。
风流曼倩碧云仙，惯见儿嬉寿母前。莫讶科名后余子，要教富贵出长年。鹅黄新酿香浮瓮，雁翅横秋影接天。端的姮娥消息近，南坡丹桂已开先。
东风摇荡玉奁冰，车马从人唤不譍。赖有曲生来入座，了无魔女与分灯。夜深月色明如洗，寒在梅梢瘦不胜。却笑少年行乐地，华胥枕上太瞢腾。
第一林泉得纵观，春风随步著栏干。山园梅雪千株在，门纳湖光十里宽。水上湿红云片段，亭前鲜碧玉檀栾。主人才调浑相称，题柱诗篇一一刊。
举杯邀月且留残，覆雨翻云意未阑。自是阴晴难准拟，莫将怀抱逐悲欢。灯前白发惊秋半，镜里清光有岁寒。玉斧祇应修未就，素娥宁许等闲看。
怪底今宵眼界宽，银潢不动蘸金盘。未应天上追时好，无奈人间别样看。酒盏飘零惊鹤唳，笛声哀怨起龙蟠。经年不复南楼梦，且作三人取次欢。
别驾联镳喜在坰，不妨修禊继兰亭。雅知社结池莲白，况复诗成水荇青。问讯梅花才半树，渐看柳絮又浮萍。风光流转须时赏，烂醉从今莫放醒。
家山入望更贪程，造物无心雨与晴。今日莫愁明日近，一程但作两程行。生须快意何尝梦，久不还乡亦自惊。亲戚固应情话在，争先僮仆已欢迎。
诏书催发太频频，千骑东来喜望尘。不为寻芳宁较晚，固应入境便颁春。风和渐觉旌旗转，野旷遥闻钲鼓新。千里嗷嗷方待哺，自惭何以慰斯民。
移竹应须竹醉时，不妨带笋一时移。清阴且障东西日，碧色还分上下池。岁晚雪霜成老伴，夜凉风月得新知。朅来便有亲亲意，玉立无言似索诗。
楼下遗踪宛可寻，尚须宾从一来临。三峰嵂崒浑依旧，双阙岧峣复见今。麻麦向来迷绿野，簪缨久矣负儒林。使君不惜褰帷问，慰我邦人望望心。
杰阁危栏不许寻，境环千里望中临。古桃风物宁非旧，甲子规模廼到今。堪笑折腰趋府事，何如长啸入山林。故园猿鹤休惊怨，出岫孤云岂有心。
度柳穿花故故迟，黄金新刷羽毛奇。惊回午梦花梢日，啼破春愁柳絮时。老去上林空好语，向来幽谷有谁知。纷纷云雨成翻覆，求友唯君慰我思。
律身端合励冰清，莅政尤须称物平。知是夫君深寓意，雅宜斯阁遂安名。池幽自足龟鱼乐，林静休教虫鸟鸣。况复官闲州似斗，不妨时此濯尘缨。
鼯鼠相将五技穷，东来岁月太匆匆。冷官敢恨知音少，直道难教与俗同。翻忆对床听夜雨，不堪举扇障西风。诗来唤起还家梦，目断成行天际鸿。
万亩坟山遍野阴，几年樵采到如今。藩篱有限重加护，斤斧无端免见侵。缺处更须频检校，暇时何惜一登临。先君暗里应倾倒，方信流长源更深。
详观白傅一篇诗，长日何须一局碁。字细纵然劳眼力，理长尤是契心期。夸张歌酒浑相似，消遣穷愁亦自知。大节更思公出处，寥寥千载是吾师。
黄堂通夕听檐声，去谒灵湫及未明。画鹢破寒收宿霭，老龙擎日献新晴。何须厌胜驱黄帽，况复精诚却卫兵。尽道使君能抚字，归途争看古阳城。
洞中龙亦詟先声，韬敛云阴放日明。久雨也知田父苦，十分端为使君晴。但令渤海捐刀剑，不用天河洗甲兵。昨夜铃斋诗欲就，鬼神闻已泣蒲城。
雨占甲子向来频，谁道开晴必换旬。云过阳台空有梦，雪消姑射漫凝神。林间却喜鸠呼妇，檐外何妨鹊噪人。可怕西郊泥一尺，径须跃马去寻春。
连宵骤雨喜初晴，何处残蝉不乱鸣。晚熟岂妨秔秫好，秋声先傍竹梧轻。纷纷云散心安在，隠隠雷收气未平。半蔌惊魂犹未定，老农那得不惩羹。
雨余天宇十分清，到处官蛙噤不鸣。残点喜闻檐溜断，新凉更觉葛衣轻。飞扬楚观人无梦，畜缩胥涛怒已平。满眼秋风归未得，却惭千里话莼羹。
西风有意作新晴，不遣中宵鹤鹳鸣。红袂行云仙梦断，青灯对酒客愁轻。起看垅首禾无害，见说溪头水已平。莼菜鲈鱼秋正美，谁能分我一杯羹。
广文官舍自萧然，好事何人与酒钱。惯伴诸生甘寂寞，倦从狷子醉妖妍。静挥绿绮心逾适，渴饮门冬手自煎。畴昔东山怀雅尚，未须轻鄙笑臞仙。
生涯冷淡我胡然，客里空囊愧一钱。已负酒杯同笑语，彊排诗句鬭清妍。官闲祇起樊笼叹，内热真犹膏火煎。试问聚蚊成一饷，何如高枕梦游仙。
几日斋厨愧索然，信君高会拼金钱。迩来此乐城中少，况有今宵座上妍。连放酒杯浮潋滟，须防更漏解催煎。闭门独坐何由羡，漫搅枯肠赋八仙。
孤游冷宦叹徒然，安得通神十万钱。南北阮家何似富，东西施子廼争妍。歌筵怜我应无分，诗债忧君苦太煎。却忆金明年少事，春风得意醉群仙。
东家谁念我累然，惭愧何曾十万钱。病骨那禁三伏热，长眉空负十分妍。睡凉喜有青奴伴，药瞑频呼赤脚煎。阁束箪瓢缘少味，非关辟谷要求仙。
岿然坛宇俯清流，须信规摹跨别州。端为苴茅崇屏翰，要知束楚贵绸缪。治聋有酒烦分馈，宰肉何人叹滞留。天欲吾公安社稷，未宜小试羡三休。
洞庭霜橘偶明珠，磊落堆盘照坐隅。九颂固应原取友，千头宁与李为奴。佳名自昔南邦贵，丹实由来北地无。此日满怀三叹息，惸然天地一身孤。
腕脱何须问小童，汗流聊复慰衰农。联翩天下一轮月，簸荡人间万窍风。萤火招来还自照，蚊雷挥去觉群空。散仙未办朝阊阖，乞与羲皇笑傲中。
如麻密雨不收脚，妒花恶风常打头。那无一日好天气，只有千山供客愁。垂杨未系金袅娜，隔叶倦听黄栗留。南坡是处堪欣赏，把酒还曾酹我不。
簇簇坡头锦绣丛，几番消息问来鸿。素商未遣先惊绿，青女何妨更染红。向日壅培曾覆篑，有时灌溉亦连筒。年来羁宦成离索，却欠看花一醉同。
四月池边见拒霜，园丁惊问此何祥。花如云锦翻新样，叶似宫袍染御香。病不能陪花酒伴，诗犹堪噪鼓旗傍。诸君笔力回元化，努力先春压众芳。
老子而今两鬓霜，未应痴绝泥禨祥。不能木末搴朝露，争免篱边嗅晚香。便合折来书卷畔，讵宜簪向宝钗傍。漫山千树方芽甲，肯信人间有早芳。
平生忧国愿年丰，荒政那知技已穷。千里农桑千里雨，一番桃李一番风。宦游老去春强半，劝相归来日过中。自愧活人无好手，只将水旱祷天公。
疏林拂拂见旌旗，短镫翩翩度翠微。十里好山供客醉，一犁春雨劝农归。水流花出红成队，麦雨天连绿打围。投老田园今晚矣，不须五十始知非。
春事三分破二分，山郊劝相岂虚文。通宵已过台前雨，破晓谁耕陇上云。士女携壶方杂遝，老癃扶杖亦欢欣。迂疏为郡浑无补，只把丰年答圣君。
风月联翩别驾分，双凫飞舄总能文。苔痕点绿山头石，花影浮红水面云。一舸鸱夷聊尔尔，千岩啼鸟自欣欣。徘徊斗粟归田缓，堪笑痴顽老使君。
偶从野叟问耕桑，说到春来日日忙。老尽吾蚕桑自绿，化残胡蝶麦犹黄。迎梅已过三旬雨，秧稻初齐五月凉。天上何人调玉烛，但知击壤乐时康。
怪底昌园一种梅，老枝强项独迟开。伶俜鹤膝翻嫌瘦，皴皵龙鳞不受摧。羞把冰肌混桃李，故将粉面映莓苔。广平铁石心犹在，宁有诗情似玉台。
万山深处得重来，天目晴云未放开。尽喜山田秧𫁂䅉，那愁石径湿莓苔。铁冠道士今安在，玉局仙翁去不回。唯有洞中龙应祷，果能因旱起风雷。
蒲团睡思欲蒙蒙，珍重贤人酒一中。夜静喜听悬霤雨，寒多更怯战窗风。檐花细落浑疑梦，诗句频催政未工。雪拥红炉愁不寐，此时怀抱想君同。
雨声天外倒银潢，枕上才闻喜欲狂。鼓吹不须教两部，稻粱行庆有千仓。青缸照影花无睡，红袂行云梦有香。最好空阶泻檐溜，却疑并舍压糟床。
一尊情话向南荣，好雨知时盆样倾。且喜黍苗饶岁事，莫愁梧竹作秋声。檐花夜永灯前落，池草诗成梦里惊。端的对床寻旧约，韦郎曾赋五言城。
晨光欲动尚熹微，漠漠春阴未解围。雾掩前村迷酒旆，风吹寒色著征衣。功名底许妨行乐，出处年来果是非。一笑南坡归梦里，满山桃李政芳菲。
御府金奁出宝薰，𦶟来池上定知闻。龙应覆手能为雨，岫岂无心漫出云。秧插高田犹未遍，泉流幽涧恐难分。奉常典礼吾方与，毋作神羞视秩文。
连年因旱祷丛祠，未免斯民有怨咨。拟学催科今晚矣，不能引去更何之。下田敢有百车望，好雨犹宽三日期。惭愧农家私水利，桔槔虽巧不容施。
玉奴端不负花期，乞得东皇一笑归。淡扫娥眉怜虢国，半匀妆面妒徐妃。有情立马留新恨，无赖啼禽送落晖。金铉政须和鼎实，莫嫌笛里浪惊飞。
龙麝浓薰总不宜，幽香细细忽闻时。蜜脾悬磬无余味，鹤膝横陈有老枝。玉蕊檀心还得似，蜡言栀貌有谁欺。却疑不是人间物，三嗅殷勤与赋诗。
冰霜元不与花宜，颇怪梅花亦后时。庾岭别来无驿使，少林忽见有横枝。化工真幻知谁辨，诗老题评岂我欺。世味饱谙浑似蜡，对花不饮漫赓诗。
问讯江梅意未回，少林横出不知裁。争先赖有园夫报，折赠空惊驿使来。疏影暗香宁是伴，蜡言栀貌未须媒。主人闻说归朝近，且趁眉间喜色开。
蜡缀枝头春来回，缃罗休用剪刀裁。直须浮蚁相携去，应有游蜂错认来。晕紫檀心真似假，娇黄妆额自能媒。年来世味浑如此，嚼蕊吹香一笑开。
步绕名园日几回，司花着意巧能裁。影疏雅称灯笼映，香细疑从酒面来。破白江梅羞月妒，黏红仙杏待春媒。何如新样龙山种，却在京都占早开。
纷纷蜂子竞生涯，每到花时辄放衙。悬室尽将花作蜡，何人翻以蜡为花。姑从凡卉论先后，若比江梅有等差。弄假像真真像假，小儿造物未须夸。
醉张白眼望层空，作意中秋一笑同。忽讶微云得急雨，纵妨明月有清风。连宵桂近姮娥惜，尽日槐忙举子工。勿指凉天云即是，且须倾尽玉西东。
谁与天公沃亢阳，洒尘微雨仅毫芒。只忧南亩频年旱，敢爱北窗通夕凉。何物兴云须蜴蜥，几时舞野定商羊。会当直入雷霆室，戏掉狂车下大荒。
床前蜡纸一灯明，殷殷闻雷数震惊。忽去青天无鸟迹，骤来红树有鶑声。噆肤噬血宁甘死，投隙穿帷太巧生。为尔通宵愁不寐，几回枕上又诗成。
青奴良夜偶相依，斑扇团团亦倦挥。我自蒙头还引睡，渠应皤腹不能飞。多愁白发三千丈，无分红绡十幅围。安得西风来一扫，固知么么未胜威。
饥馑忧渠欲洊臻，大田不雨已生尘。何人有力能鞭石，老令无能漫积薪。诸佛未尝违众愿，上苍宁不悯斯民。诚烦仇览登山履，为扣岩前彼上人。
不向龙祠小乞灵，连宵那得雨冥冥。势方聚处中心喜，声渐微时侧耳听。便觉田头秧稻绿，更夸陇首麦苗青。丰登自此无公事，只有棠阴蔽广庭。
传闻神姥产英灵，雷电当时亦晦冥。好雨固宜随祷应，夜窗曾误几番听。关心病守头空白，失喜农夫眼倍青。水溢旱乾宁有数，人间无路叩天庭。
老龙高卧复何求，韬敛风雷自一湫。不恨如麻无雨脚，却愁生耳有禾头。向来河内惭移粟，此去江边欲具舟。龙若有灵须早计，霖霪莫待火西流。
淫雨天公不肯晴，区区香火屡哀鸣。两年苦潦民何罪，千里分忧责匪轻。已幸早禾方露积，正怜秋稼与云平。蓱号莫败西成好，捩手从来易覆羹。
夜雨倾盆捣瓦沟，檐声汹涌碎江流。安眠一枕西窗晓，饱饭十分南亩秋。老火熏天已无迹，频年赤地更谁忧。起来喜拨床头瓮，却待今宵月满楼。
雷车谁唤阿香推，酿雨云头簇不开。猛热急掀江汉立，先声偏上竹梧来。高唐赋就何曾梦，杜曲诗成不费催。颇欲灯前同夜酌，却愁牢落馈无台。
彻夜盆翻天井潢，回澜谁障百川狂。鲲方怒翼思溟海，鼠已摇牙伺太仓。秋著屏山惊客枕，润添衣笼费𬬻香。惠连应记池塘梦，近有书来说对床。
乘槎有客泛仙潢，咋指泥涂悔我狂。此去不烦推谢令，向来宁是尼臧仓。愁惊过雁乡心碎，喜溢浮蛆瓮面香。金井老梧秋色重，时翻危叶堕银床。
此邦旱暵已连年，民亦何辜欲吁天。鸠拙林间时自唤，龙慵潭底敢安眠。忽看注雨如车轴，便觉流泉满稻田。我亦驾言随霹雳，一瓢倾倒马鞍前。
下山虽幸免颠跻，骤雨冥冥步转迷。白马已翻青嶂去，黄鹂犹恋绿林啼。人皆有路通霄汉，我独无桥渡涧溪。且傍田塍欹侧过，从教甲子混涂泥。
连宵风雨太飘飖，颇讶龙吟意气豪。三座危桥过不易，一溪湍水涨能高。栖迟王事嗟何及，咫尺威颜敢告劳。袖取丰年天上去，洗泥准拟醉香醪。
宝熏降自九重天，再款龙祠礼亦专。谢雨归来还得雨，今年必定作丰年。弥天膏润人皆喜，连日奔驰我独贤。回首家山今不远，固应惭恨不归田。
秋到天公日日阴，林间厌听鹁鸠鸣。向来南亩频忧旱，此去西成只欠晴。檐有漏痕看菌出，径无行迹认苔生。夜窗细诵秋阳赋，才谢坡仙和不成。
檐声点滴送愁频，梦雨连江遽一旬。杜老多情还动酌，坡公何事却伤神。渭城官柳难留客，巫峡行云不见人。可是蓱号工洒道，东郊准备要迎春。
精祷能令天意回，猖狂旱魃敢为灾。龙眠熟处雷呼觉，蚁战酣时雨趁来。耕父荷锄歌召杜，腐儒秉笔愧邹枚。太平知有三登象，从此官租不费催。
一雨丰年兆可探，全胜雪瑞白成三。偏怜令尹关心切，喜对农夫洗汗惭。秔稻秀畦欣绿润，芙蓉依水媚红酣。词源顿遣如泉涌，酒量悬知似海涵。
龙眠熟处雷呼醒，蚁战酣时雨趁来。凉入稻云青漠漠，润添田水白皑皑。但期家给皆红腐，莫管庭空长绿苔。老令催科知自拙，推挤不法谓何哉。
年来事事与心违，墨绶尘劳莫我知。慷慨归田虽有赋，殷勤喜雨漫赓诗。谁怜饭颗山头瘦，却想松江水面肥。一笑桑榆收已暮，向来膏润太逾时。
文书堆案眼慵开，客有可人今雨来。说剑丹心空耿耿，岸巾雪鬓欲皑皑。山田渐喜滋香稻，客位从教长紫苔。涸辙穷鳞赖濡沫，未宜曷月咏归哉。
领邑西来物物违，只应松竹旧相知。宽心雨意浓如酒，满眼秋怀总是诗。惭愧不才劳抚字，平生何意羡轻肥。飘然傥遂归田赋，食蘗毋忘在莒时。
山云泼墨度墙隈，信道鸣鸠唤雨来。骤泻竹梢青羃羃，乱翻荷盖白皑皑。尊前花落愁赊酒，地上钱流错认苔。更愿公家宽赋敛，斯民卒岁亦悠哉。
当面论交背面违，此心叔向几人知。喜君一见便倾盖，过我相从唯说诗。别后梅花看太瘦，向来瓠白不应肥。何如且缓东归策，共醉橙黄橘绿时。
何须祷旱必桑林，试扣丛祠丐一临。再拜炉烟方裛裛，四周云气已骎骎。田龟向去亡凶兆，垤鹳新来有好音。多谢神灵怜老令，肯倾膏泽慰民心。
电帜摇摇眩目光，雷车殷殷讶空肠。咄嗟有底千峰雨，珍重无多一瓣香。秔稻气苏南亩喜，芭蕉声到北窗凉。恭惟英济纲维是，并遣炎官理去艎。
鼎来雨喜动吟笺，顿遣醯鸡舞瓮天。傅野要观新事业，巫山莫学短因缘。碧筒便好浮家酿，红粉还羞著老年。此意自佳君自会，将诗不必众人传。
紫鸾栖棘乳溪边，不羡群飞漫刺天。一见交情真我辈，更将诗句洗尘缘。宁唯刮目须三日，恨不从公蚤十年。只恐秋风趣分袂，尺书傥有雁能传。
朝来一穗看炉烟，遽挽银河下九天。东海不冤私自幸，南阳高卧且随缘。佳名德雨闻前代，尺字商霖证昔年。老子婆婆那辨此，两翁心印有人传。
墙隈绿袅风前竹，池上青横雨后峰。森然便有濠濮想，若者曾吞云梦胸。杳无碧涧来㶉𫛶，安得旧水藏蛟龙。我今齿发亦自料，回首家山归兴浓。
异乡王粲懒登楼，肠断淮山落木秋。塞上阴云空漠漠，江边艇子故悠悠。悲凉只怕闻孤雁，浩荡那堪没白鸥。莫怪楚囚频下泪，何人谈话到神州。
玉琯新阳七日来，天将风月赋诗才。别来又喜逢初度，相望何由把一杯。霜后不凋门外柳，春前已折陇头梅。团栾今夜华堂燕，应念三州数往回。
目断银河婉娈期，彩云香雾转馡馡。天孙无赖能专巧，世俗由来亦妄祈。穉子唤人占蟢网，老妻怜我泣牛衣。客星若就君平卜，更问金穰与木饥。
下笔梅山漫不休，诗筒倏寄置书邮。分符我亦惭铜虎，问俗人谁忍佩牛。已洗圜扉亡久系，更教彩棒息群偷。年来况是催科拙，聚敛平生笑冉求。
马上西风著面凉，翩翩乌帽更低昂。晚晴是处鸦声喜，秋熟连阡禾穗香。穉子候门应自语，征夫指路未渠忙。歇鞍野店谁为伴，自买村醪一举觞。